text:
भाग-पाँच
गफ्फार भाई ट्रेडयिनयन किंसल, तृतिय वर्ग कमर्चारी संघ सफाई कांग्रेस, नगरपालिका कमर्चारी संघ । हमाल, रिक्सा, चालक संघ जूटमील संघ लगभग दो हजार लोगों की जबरदस्त जुलूस निकालथे । बैड बाजा के साथ दो किमी लम्बी जुलूस नारे बाजी करत जात रहिस । आगू – आगू चन्द्रकला, गफ्फार भाई, कामदेव, लक्ष्मण सिंह ठाकुर चलत रहिन । कलेक्टर कार्यालय ल चारों ओल ले घेर लेथे । कलेक्टर प्रसन्न कुमार दास ल पता चलथे । पुलिस अधिक्षक विजय वाते ल टेलीफोन करके बुलाथे कलेक्टर म माँग पत्र चन्द्रकला ह दिच । कलेक्टर साहब मील मैनेजर ल बहुत डांटिच । कल माँग पूरा होना चाहियें । नहीं तो मील में ताला लगवा दूँगा । मैनेजर कहथे सर सेठ जी से सलाह लेके बताहंव । मैनेजर के पीछे पुलिस अधीक्षक ल लगा देथे । कलेक्टर साहब बाहर जुलूस के सामने बोलथे । मजदूर के ज्यादा से ज्यादा माँग पूरी की जायेगी । नही तो जूट मील बंद हो जायेगी । मैनेजर पर पुलिस विभाग दबाव डालथे । चन्द्रकला, गफ्फार भाई, कामदेव, कलेक्टर साहब के जय जयकार करथे । हँसी खुशी के साथ जुलूस वापस रायगढ़, जूट मील के सामने धरना स्थान म आ जाथे । जुलूस आमसभा के रुप म बदल जाथे । कामदेव ह सभा ल सम्बोधित करथे । हडताल ल समर्थन देय बर, चन्द्रकला अऊ नगरपालिका के कर्मचारी साथी मन एम. ए. गफ्फार भाई तृतीय वगर् कमर्चारी संघ. बैंक कमर्चारी संघ कृष्ण चंद्र भारद्वाज, सबे जूरे भाई बहिनी मन ला धन्यवाद देथे । अऊ अस्वासन देथे के रायगढ़ के सब मजदूर भाई बहिनी सब एक हन । गफ्फार भाई, चन्द्रकला सभा ल सम्बोधित करथे । मजदूर एकता ल बनायें रखे बर सलाह देथे । मैनेजमेंट ल चेता देथे , के माँग पूरी नई करही तब तक धरना जारी रईही । सभा समाप्त हो जाथे ।
कामदेव चन्द्रकला ल, घर तक छोड़े जाथे । कईथे बेटी मोर लाज ल बचा दे हे । पुस्पा कईथे, चाय बनावत हंव। चाय बिस्किट कामदेव खाथे । दिन भर के थके । धरना स्थल में चल देथे । सभी धरना म बईठे मजदूर संग बईठ जाथे । धरना ल चालीस दिन होत रहिस । जूट मील प्रबंधन ह अपन कार्यालय कलकत्ता ले जाथे । बार बार के हड़ताल से उत्पादन कम हो जाथे । ऐकर कारण बहुत घाटा म चलथे । कलकत्ता से कलेक्टर ल फोन आथे के प्रबंधक कमेटी ह जूट मील बंद करके निर्णय लेय हे । दूसर दिन गेट म बड़का ताला लटका देथे । बाहर बोर्ड म लिख देथे । अनिश्चिचकाल के लिये मील बंद किया जाता हे । मैनेजमेंट रईथे कलकत्ता । कामदेव अऊ संगवारी मन के हवा गुल हो जाथे । जूटमील एरिया म हाहाकार मच जाथे एक महीना तक मजदूर मन देखथे । फेर मील खुले के आस नई दिखिच । मजदूर संघ म जबरदस्त लड़ाई मारपीट हो जाथे । कई मजदूर ल जेल जाना पड़थे । कई मजदूर अस्पताल म भरती हो के इलाज कराथे । पुलिस विभाग के सुरक्षा के लिये पुलिस चौकी चाकी के स्थापना करथे । मील बंद होये ले वहाँ लूटमार, चोरी, डकैती बढ़ जाथे । पुलिस विभाग परेसान हो जाथे । कलेक्टर साहब बोलते हे सर आप मील को चालू करवा दे । कलेक्टर के प्रयास के बाद भी जूट मील के ताला नई खुलिच ।
चन्द्रकला स्नान करके आ जाथे । पुस्पा कईथे बेटी आज का रांधव । चन्द्रकला कईथे, दाई आज मूनगा, बड़ी बना । पुस्पा दूनों मिलके भोजन बनाथे । पुस्पा कईथे, बेटी चन्द्रप्रकास के रिजल्ट कईसे नई निकलत हे । चन्द्रकला कईथे माँ एक दो दिन म निकरईया हे । चन्द्रप्रकास घूम के आ जाथे । चन्द्रप्रकास पी.एस.सी. के रिजल्ट पता कर ना । तीनो जने एक साथ बइठ के जेवन जेथे । चन्द्रकला कईथे, दाई तोर हाथ के सब्जी बहुत मिठाथे । चन्द्रप्रकास कईथे, मुनगा बड़ी खाय म मजा आगे । चन्द्रप्रकास कईथे, दीदी रात म पूरनिमा ल नींद नई आवय । मनोचिकित्सक से जाँच करा दे । पूरनिमा ल हिसटिरिया के दौरा पड़े लगे हे । बाद म ओहा पगली हो जाहय । पुस्पा कईथे, बेटी काल अस्पताल लेके चले जाव । खाना खा के सो जाथे ।
बड़े बिंहचे रमौतीन आके बताथे । के चन्द्रकला बेटी, पूरनिमा ह कईथे पगली जईसे बात करत हे । जऊन टूरा ल देखथे । हाँसे लगगे बुलावत रईथे । नवा गोता के पहिचान नई करत हे । कभू कभू दोहा जईसे पथे । जोर जोर से हाँफत रहिस । बेटी पूरनिमा ल बचा ले । चन्द्रकला कईथे, चल मय जाथव । चन्द्रकला घर जाथे । पूरनिमा देख के हांसे लगथे । वाह दीदी आगय । चल घर अंदर । चन्द्रकला ल चूमे लगथे । सरीर के साथ खेले लगथे, वाह क्या सुन्दर हे दीदी । चन्द्रकला कईथे, रे चन्द्रसेन रिक्शा ले आ भाई । रिक्सा म बईठार के डाक्टर बसु मनोचिकित्सक के पास ले जाथे । डॉ. बसु देखके बात समझ जाता है । पूरनिमा को इंजेक्शन लगाकर सुला देथे । दो इंजेक्शन अऊ लगाथे । अस्पताल में भरती करा देथे । पूरनिमा ल ग्लूकोज के बाटल भी चार लगाथे । पूरनिमा पूरा पूरा ठीक नहीं होवय । अंदाजन एक महीना ले अस्पताल म भरती रईथे । चन्द्रकला रोजिना शाम सबेरे जावय । आखिरी दिन परची लिखा के घर ले आथे । थोरकन ठीक हो जाथे । डॉक्टर सलाह देथे । पूरनिमा के जल्दी सादी कर दव । सेक्स की कमी के कारण ऐकर बीमारी हे । एकर बर तगड़ा लड़का चाही । जो इच्छा पूरा कर सकय । नई तो पूरा जीवन भर बीमारी रहही ।
नवभारत पेपर म लोक सेवा आयोग के रिजल्ट निकले रहय । चन्द्रकला के नजर पड़थे । चन्द्रप्रकास पांड़े के नाम ढूढ़त रहिते । डिप्टी कलेक्टर डी.एस.पी., कोषालय अधिकारी, आबकारी अधिकारी नाम नई रहय । नायब तहसीलदार के सूची लम्बा रहय । चन्द्रप्रकास के नाव हे । बीस नम्बर म । चन्द्रकला कूद बईठिच । दउड़त दाई लबताईच कि चन्द्रप्रकास के नायब तहसीलदार म चयन होगे । पुस्पा देवी खुस हो जाथे । भगवान ल धन्यवाद देथे । चन्द्रप्रकास ल जगाथे चन्द्रकला ह । कईथे तोर नायब तहसीलदार म होगे हे । ये नव भारत ल देख ले । चन्द्रप्रकास आँखी रमिजत, रमिजत देखथे । नायब तहसीलदार म नाव रथे । अऊ संगी साथी के नाव देखथे । विजय अनंत के नाव परिवहन उप निरीक्छक म रथे । नई नाव जसपुरिहा के लड़का मन के नाव रहय । चन्द्रप्रकास जलदी नहा के तियार हो जाथे । चाय पीके सहर कती चले जाथे । अपन मित्र सुनील सांडिल्य के इहाँ पहुँच जाके बताथे, मोर चयन नायब तहसीलदार म होगे हे । चन्द्रप्रकास होटल से एक किलो लड्डू खरीदथे ।
चन्द्रप्रकास सबसे पहिली रमौतीन दाई के पास जाथे । दाई के पाँव छूथे । रमौतीन ल बताथे, मोर नायब तहसीलदार म चयन हो गय हे । रमौतीन ल लड्डू देथे । दाई तोर दूध पीके बड़े होय हंव । रमौतीन आसीस देथे । बेटा बड़ा आदमा बन । पूरनिमा ल दो लड्डू देथे । चन्द्रसेन घलोक लड्डू देथे । रामदेव बर दो लड्डू छोड़ के आथे । चन्द्रप्रकास माँ के मुँह म लड्डू खवाथे । चन्द्रप्रकास कईथे माँ मय बहुत खुश हंव । चन्द्रकला आफिस म लड्डू बटवाथे । मालूराम ल टेलीफोन में बताथे । मालूराम कइथे, आज रात के घर आहंव । खाना वहीं खाहंव ।
चन्द्रकला होटल ले बढ़िया मिठाई 1 कि. ले आथे । बाजार ले सब्जी भी साथ ले आथे । पुस्पा ह साफ करके सब्जी, दाल, भात पूड़ी बनाथे । मालूराम ठीक 9 बजे पहुँचथे । चन्द्रप्रकास पैर छूथे । आसीस देथे । सुखी रहो । सब झन नीचे पीड़ा म बईठ के जेवन जेथे । मालूरमा त म उहें सूत जाथे । मालूरमा से चन्द्रकला कईथे, एक मकान पाँच कमरा के खपरा बनवा दे या गोसाला के पीछे जमीन म पक्का मकान बनवा दे । हाँ कहिके मौज मस्ती करके सो जाथे । बिहनहा मार्निंगवाक म जाके घर म सो जाथे । मालूराम के पत्नी सरला ह रात भर गूंगवात रहिस । जईसे पहूँचिस आगी बरगे । भंग-भंग ले आगी बर गे । जईसे, पाईच, गाली दिस । अऊ चार पाँच झाडू भूत उतारिच । परंतु ओ भूत तो मन के अंदर कर गे रहय । मालूराम चुप चाप सोगे । सरला देवी आँसू बोहावत रहय । लईका मन पीट पाट के गुस्सा शांत करिच । तोर अतके चरबी चाढ़े ह त ले मय आवंत हंव । सरलादेवी के गुस्सा बाढ़ जाथे । मन हथिनी अऊ ओहर परी ऐ । ओकरे सेती मोहा गय हच । मय रोज रोज के झंझट ले ओला लेके आजा मोरो गोड़ दबाही । फेर तोर झंझट ले छुट्टी पा जाहंव । मालूराम गुस्सा सांत करे के उपाय करथे गुद गुदाथे । सरला देवी टस से मस नई होईच ।
मालूराम ह कईथे देवी जी तई हं काम आवे । ओ तो चार दिन के मौज मस्ती कर ए । तय कुछ भी हच बरे बिहाई अस, कतको होही त मोर रखैल कहाही । सरला देवी कईथे, तय राजा महाराज अच । रखैल ल रखवे । मालूराम फुगा कर चिमचाली करे कस करथे फेर सरला देवी कईथे, बस बस ओतके बर आय । अऊ मोला कहा के सुख देय हच । मालूराम कईथे, करोड़ो के सम्पत्ति तोर नांव म हे । बाल बच्चा हे । रायगढ़ सहर के बरे सेठाईन अच । सरला देवी कईथे । यदि मय इ करलेवं त, तोला कईसे लगही मालूराम चूप हो जाथे । मालूराम कईथे मजाक म देवी जी तोर लड़का के मुँह मन तो स्यामलाल से मिलथे जलथे । गरूवा गोरा के गोबर उठावत रहिच । सब लईका मन के चेहरा मिलथे जुलथे । सब झन कईथे, सरला देवी कईथे, तोर चेहरा नहीं मिलत ऐ । थोड़े थोड़े मिलत हे । फेर सब झन कईथे, तय मान ले । थोर कुन सरम तो कर बेसरम होगे हच अऊ घरवाली ल बेसरम कहत हच । सरला देवी के चेहरा मुरझा जाथे । मालूराम के तीर निशान लग जाथे । सरला देवी तिलमिला जाथे । मय पतिव्रता नारी अंव तोर छोड़ मुँह कोकरो देखेवं नई अवं । खरसिया के मन कहत रहिन । मय त थोड़ो कहत रहेंव । मालूराम कईथे, चल पुराना बात ल छोड़ तहूँ करे हच अऊ महूं ह करे हवं । अब अपन अपन रद्दा म चलिन । काम धंधा के बात करिन ।
सरला देवी ह अपन अपमान समझिन । ठीक के मार लईका मन चेहरा तोर संग नहीं मिलत हे । तई तो घोंघट बिलवा हावच । मोला बिलई बोलत हच । तू मन दुकान म बईठ बईठ का करथव तेला महिला मन ल नई मालूम कईथा । दुकान म काम करवईया रेजा, मजूदर संग का गलत काम नई करव । मय बहुत दिन ले सुनत आत हंव । के रेजा, मजदूर, मन दुकान साफ करवाई के बहाने बुलावे के गलत काम करथव । बाप, बेटा, नाती, एक दीन ले दुकान म पारी पारी बईठ के काम चला लेथवं । घर म खाना खाके लात तान के सो जाथव । महिला मन कोई दुःख, पीरा, अऊ कुछ नहीं चाही । रात रात भर जागत रथे बिचारी मन । काला बतावय अपन दुःख ल । तू मन ला नोट गिले ला फुरसत नईये । सेठाइन मन भी अन्न खाथे । कहाँ बाइर निकारे । जो भी घर बाहर नौकर, चाकर, आवारा टूरा मन मिल जाथे ऐको मुँह मारलेथे । का फरक पड़ जाथे । मालूराम हार मान लेथे । श्रीमती जी तोर ले मय नई पुर पाँवव । चल भाई दूनों के हिसाब किताब बरोबर । हमन के झगड़ा म पूरा समाज ह बदनाम हो जाही । कोन काला पीला करत हे । मोला मतलब नईये । मोर ऊपर आरोप बट्टा लगावत हे । अपन करम ल नई देखत ऐ । चल मय तो कमसे एक झन से बिहाव करके अलग रखें हवं । सादी बिहाव करना अपराध तो नोहय । दूसर कोई तो अवैध, चोरी छिपे करथे । मय खुल्लम खुला करे हंव । ऐका कोई ल एतराज नई होना चाही ।
मालूराम के भाई पिताजी मन बहुत समझाथे । फेर लैला के मजनू चन्द्रकला ल नई छोड़ सकिच . सब कोई थक हार गयं । मालूराम के नगरपालिका अध्यक्ष के कार्यकाल पाँच वर्ष पूरा हो जाथे । मालूराम अध्यक्ष पद से हट जाथे । नगरपालिका रायगढ़ म महावीर गुप्ता ल प्रशासनिक समिति के अध्यक्ष बना देथे । अध्यक्ष से बोलके चन्द्रकला के पदोन्नति निम्न श्रेणी लिपिक से उच्च श्रेणी लिपिक करवा देथे । चन्द्रकला बड़े बाबू बन जाथे । महावीर गुप्ता के गोपनीय बात ह चन्द्रकला ल मालूराम ल बता देवय । ओह बाजार म आजावय महावीर गुप्ता बहुत परेशान हो जावय । महावीर गुप्ता ह परेसान होके चन्द्रकला के ट्रांसफर जसपुर नगरपालिका करवा देथे ।
मालूराम अपन इज्जत के दाँव समझ के ट्रांसफर रूकवाये के बहुत प्रयास भोपाल जाके करिच । फेर ट्रांसफर नई रूकिस अंत म थक हार के चन्द्रकला ह जसपुर म ज्वाईन कर लेथे । चन्द्रकला के चर्चा सबे सुने रहय । मालूराम ज्वाइनिंग कराय चले जाथे । अपन रिस्तेदार के यहाँ रूक जाथे । चन्द्रकला नगरपालिका धर्मशाला म कमरा किराया लेके रहे लगथे । चन्द्रकला ल जशपुर के वातावरण भाये लगथे । चारों ओर जसपुर के महल सुन्दर, जंगल, पहाड़, झरना, नदिया, प्रपात, साल सागौन के घने वन । इंहा मन ल बड़े सान्ति मिलथे । जसपुर नगरपालिका बिहार रांची से लगे हुए हे । कभू कभू रांची भी चले जाय । श्री सत्रुध्न सिंह सोम मुख्य न.पा. अधिकारी के संग काम करे म तकलीफ नई होय । रायगढ़ के काम लेके आ जावय ।
चन्द्रकला जसपुर से 12 कि.मी. के दूरी म सोगड़ा आश्रम हे । देखे बर जाथे । भगवान राम अबधूत औधड़ बाबा आय रहय । सब भक्त जन दर्शन, आसीरबाद लेय आय रहय । भक्त जन दूर, दूर देश भर से पहुँचे लगिन । भगवान राम के चरन म गिर जाथे । बाबा बहुत दुखी हंव बाबा जी मोर ट्रांसफर रायगढ़ से जसपुर होगे हे । बेटी घबरा मत । जल्दी जसपुर से ट्रांसफर हो जाही । अऊ जब भी चुनाव हो ही विधायक बनबे । तोला राज योग भी लिखे हे । चन्द्रकला खुश हो जाथे । अऊ मोर किस्मत कब चमकही । बच्ची भगवान पर भरोसा रखो । जाओ सुखी रहो । दीन दुखिया की सेवा करो । चन्द्रकला गुरूजी के परम सिस्या बन गे । सोगड़ा आश्रम म सेवा करे लगथे । बाबा जी सेवा भावना से प्रसन्न हो जाथे । मालूराम बीच-बीच म जसपुर नगर पहुँच जावय । नागरिक लोगन ल अच्छा नई लगय ।
चन्द्रप्रकास के नायब तहसीलदार के पद म उज्जैन जिला म पदस्थापना हो जाथे । पुस्पा ह चन्द्रप्रकास के संग उज्जैन चले जाथे । उज्जैन के घटिया तहसील में पोस्टिंग होथे । उज्जैन से घटिया चले जाथे । दो वर्ष के परीवीक्षा अवधि म नियुक्ति होय रहय । चन्द्रप्रकास पटवारी, आर.आई. कोटवार, तहसीलदार के काम सीखथे । शांति व्यवस्था, दण्डाधिकारी के अधिकार के कानून पड़थे । पुस्पा देवी उज्जैन के महाकालेश्वर के दर्सन करे बर जाथे । भगवान महाकालेश्वर के विधि विधान से पूजा करथे । लाख, लाख सुक्रिया देथे । भगवान ल महाकाल के नगरी म बहुत स्वागत होथे । क्षिप्रा नदी म भी स्नान करथे । भगवान से प्रार्थना करथे । भगवान मोर गलती ल क्षमा कर दे । चन्द्रप्रकास के संग पुस्पा देवी रहे लगथे ।
रायगढ़ के मकान खाली रईथे । रामदेव अऊ चन्द्रसेन के हवाले कर देथे । कभू-कभू चन्द्रकला आके रूकथे । चन्द्रकला एक महीना के छुट्ठी लेके इंदौर चले जाथे । रमौतीन अकेला पड़ जाथे । रामदेव बुढ़ापा मा काटा नई कट सकय । चन्द्रसेन ह कुछ काम करय । गोसाला के गोबर कचरा ल रमौतीन अऊ पूरनिमा साफ कर देवय । रमौतीन के तबीयत खराब रहय त पूरनिमा ह साफ करै । दूध लेय बर सुनील सांडिल्य गय रहय । पूरनिमा देख के हाँसथे । सुनील सरमा जाथे । पूरनिमा कईथे, आज बाबूजी कोई नईये । डरत डरत सुनील गोसाला के पिछवाडा परछी म चल देथे । पूरनिमा ह पकड़ लेथे । सुनील डरत, डरत वोकर ले पिट जाथे । पूरनिमा कईथे, रोजिना आय कर । मय अकेला घर म रईथंव । सुनील दूध लेयबर रोजाना जाय लगिच । पूरनिमा के बीमारी विपरीत सेक्स के अनाकर्सन खतम नई होय रहय । बीमारी ठीक हो जाय कहिके, पूरनिमा काम कराय । रमौतीन एक दिन देख लेथे । सुनील घबरा जाथे । माती जी पूरनिमा के सादी करे बर तियार हंव । रमौतीन कईथे चल घर म बात करबो ।
रामदेव आफिस जाय बर तियार होत रहय । रमौतीन कईथे सुनथ जी पूरनिमा नोनी हे सादी करिहंव कईथे, एती आव । सुनील सांडिल्य से पूछये – कहाँ निवासी आय । का काम करतच । सुनील बताथे मय तार विभाघ म उपयंत्री के पद म काम करत हंव । प्रभारी एस.डी.ओ. टेलीफोन्स हूँ । बिलासपुर का रहने वाला हूँ । मेरा बड़ा भाई सूरत में ओ.एन.जी.सी. में कार्यपालन अभियंता हे ।
रामदेव पूछथे, घर म कोन कोन हे । माँ, पिताजी, भाई बहन पाँच झन बिलासपुर म हावय । माँ बाप भी नौकरी म हे । बिलासपुर म तिमंजिला मकान अऊ मल्हार में सात एकड़ जमीन हे । रामदेव अऊ रमौतीन कईथे, बने फसे हे मुर्गा ह । सुनील ल कईथे, सादी कईसे हो ही । कोर्ट मेरीज कलेक्टर के आधू कर लेबो । रमौतीन कईथे, बेटा पूरनिमा ल हिस्टिरिया के दौरा पड़थे । बता देना ठीक हे । सुनील कईथे, हिस्टिरया कोई बीमारी नईऐ । जब सादी हो जाही तब ठीक हो जाहय । रमौतीनु रामदेव, पूरनिमा से पूछथे । तोर का मन हे । पूरनिमा बोलथे । मय चार महीना ले सादी कर डारे हव । मोला कोई आपत्ति नईये ।
रामदेव कईथे बेटा कल वकील साहब से मिलके सपथ पत्र आवेदन कलेक्टर साहब ल देय परही । नंदे वकील साहब के पास आबे । दू झन गवाही ले आबे । मय पूरनिमा ल लेके आहंव । वकील साहब के समझ शपथ पत्र अऊ आवेदन म दूनों झन क हस्ताक्षर कराथे । गवाही के रूप म पूरनिमा के पिताजी, अऊ जूनियर वकील संतोष मिश्रा के हस्ताक्षर करके कलेक्टर सहाब के अदालत म पेस कर देथे । सुनील अपन दू झिन दोस्त ल गवाही बना लेथे । कलेक्टर साहब एक महीने बाद के पेशी देथे । सुनील के साथ पूरनिमा रहे चले जाथे । रमौतीन अऊ रामदेव के हाय जी होईच । पूरनिमा के संसो फिकिर करीच । जल जईसे भी हो । पूरनिमा के सादी हो गय । बहुत बढ़िया खानदारी लड़का मिले रहय ।
चन्द्रकला ह उज्जैन ले टेलीफोन करके पूछथे । रायगढ़ के का हाल चाल हे । कामदेव बताथे, पूरनिमा के सादी सुनील सांडिल्य टेलीफोन एस.डी.ओ. रायगढ़ से कोर्ट मेरिज होईचे । पूरनिमा अपन घर म खुश हे । ओकर बीमारी ठीक होत हे । सुनील सब कुछ बता देहंव । रामदेव कईथे, बेटी तहूं त बिहाव कर लेते तो अच्छा होतिच चन्द्रकला कईथे अब मोर संग चालीस साल के ऊपर म कोन सादी करही । मय तो सादी मंदिर म दस साल पहिली, सेठ जी ले कर लेइंव । मय एक खूंटा से बंध गे हंव । अब सादी नहीं करवं । मय अईसे खुस हंव । चन्द्रसेन के का हाल चाल हे । दाई के तबीयत तो ठीक हे । रमौतीन एक दम ठीक होगे । पूरनिमा के फीकर म बीमार पड़त रहय । अभी बने हे । चन्द्रसेन के भी कोनों कोती नौकरी लगा देते तो अच्छा रहितिच ठीक हे रायगढ़ आके बात करहूँ ।
चन्द्रकला, दाई के कहिथे, दाई पिताजी से बात रायगढ़ कर रहेंव । बताईच कि पूरनिमा के कोर्ट मेरिज होगे हे । अपन घर म खुस हे । ओकर पति ह एस.डी.ओ. फोनस् रायगढ़ हे । बड़े घर के लड़का ये । बिलासपुर के रहईया ऐ । पुस्पा देवी बहुत खुश होथे । बेटी अच्छा होगे । पूरनिमा सुखी रहय । चन्द्रप्रकास ल पूरनिमा के सादी के बारे में बताथे । सुनील के नाम बताथे । चन्द्रप्रकास कईथे माँ मोर दोस्त ऐ । मोर संग घर म कई बार आय हे । चन्द्रप्रकास कईथे, चलो बहुत अच्छा हुआ । उस दिन म खुसी के वातावरण रईथे । चन्द्रकला कईथे, भाई जी तोर बिहाव भी कर देतेन । पुस्पा भी हामी भरथे । चन्द्रप्रकास कईथे, माँ लड़की खोजे के काम तुंहर । मय हाँ कहत हंव । चन्द्रकला कईथे, चन्द्रप्रकास बाबूजी इंदौर रईथे । एको दिन मिले हच । चन्द्रप्रकास कईथे, दीदी दू महीना पहिली इंदौर गय रहेंव । घर में रहेंव । तब पड़ोसी मन बताईच । फादर बेंजामिन फ्रांसिस अपनी छोटी बेटी अलका राय के घर केली फोर्निया गय हे । फादर वहाँ से रोम अऊ लारा एंजिल्स भी जाहय । एक साल तक नई आवय । कब से गाय हे पता करेथच । चन्द्रकला कईथे, रायगढ़ से अतक दूर ह आयेरहंव त इंदौर जाके देखि आहंव । पुस्पा देवी ल कईथे चल माँ काल जाबो । हाँ हाँ जाबो । चन्द्रप्रकास एक टेक्सी भेज देना । सुबह यहाँ से निकलबे । चन्द्रप्रकास कईथे, माँ पिछले बार हमन मिले रहेन त बाबूजी बहुत खुश होगे । रोमा माँ भी खुश होगे । के मोर बेटा नईये त चन्द्रप्रकास हे ।
चन्द्रकला कईथे, बाबूजी अच्छा आदमी हे । देखे न माँ ऐ कतका प्यार करिच । माफी माँगिच । फादर होगे गोड़ ल पकड़ लिच । हमन ल तीन सोने के क्रास देय हे । 100 ग्राम शुद्ध सोना के । तीनों मिलाके 300 ग्राम हे । आज के दर में ढेड़ लाख रूपिया के हे । फेर कपड़ा, सूटकेस, पचीस हजार रूपिया । सब कोर कसर ल निकाल दिच रहिच । चन्द्रकला कईथे, चन्द्रप्रकास बाबूजी के पास जाये कर । कम से कम करोड़ो रूपिया के सम्पत्ति इंदौर म हे । चन्द्रप्रकास कईथे, दीदी फेर भाटापारा म सात एकड़ जमीन हे । लगभग दस लाख के भूमि हे । चन्द्रकला कईथे, भाई रे तय हो अईसे करोड़पति भागमानी हच । पुस्पा कईथे जेकर दो दो बाप अऊ दो दो माँ हावय अऊ दो दो बहिनी हे त भागमानी होवे करही । चन्द्रकला कईथे, माँ जब दाना के लिये तरसत रहेंव त कोई नई पूछत रहिन । आज करोड़पति हंव । चन्द्रकला कईथे, भाई रे एक बढ़िया से मेम ढूढ ले ।
पुस्पा अऊ चन्द्रकला इंदौर जाय बर स्नान, चाय, नास्ता, करके तियार बईठे रहय । चन्द्रप्रकास घटिया के थानेदार ल कहे रहय । टेक्सी थोरकुन देरी म आईस । टेक्सी से सीधे इंदौर रेजीडेन्सी एरिया चर्च के पास फाद फ्रांसिस के बंगला म पहुँच थे । घंटी चन्द्रकला दबाथे । रोमा दरवाजा खोलथे । चन्द्रकला माँ के पैर छूके परनाम करथे । सुखी रहो कईथे, आईये, आईये, अंदर आईये । पुस्पा देवी से गले मिलके रोमा सुवागत करथे । चन्द्रकला कईथे, फादर कहाँ हे । पूरे एक महीने बाद आये हैं । सब ठीक हे वहाँ बहने । हाँ हाँ सब ठीक हे । आप लोगों के बारे में बतायें तो बहुत खुस हुए । भारत आने पर रायगढ़, जाने के लिये कहा है । चन्द्रप्रकास कहाँ है मेरा बेटा । चन्द्रकला कईथे, माता जी चन्द्रप्रकास उज्जैन के पास घटिया तहसील में नायब तहसीलदार होगे हे । पाँच साल से जादा होगे । पहली पोस्टिंग घटिया होय हे ।
रोमा कहती है वाह मेरा बेटा साहब बन गया हे, हमें आप लोगो ने नहीं बताया । पुस्पा कईथे, बहन पत्र लिखी थी । शायद पत्र आपको नहीं मिला । केलीफोर्निया से लाई ड्रायफूट, मिठाई, खिलाती है । बहुत सारे गिफ्ट आयटम बच्चे लोगों ने भेज दिया हे । यहाँ मय क्या करूँगी । अगले साल लासएंजिल्स आऊँगी । चन्द्रकला कईथे, माताजी हम लोगों को भी विदेश घुमाई ये न । नहीं बेटी । आपको ईसाई धर्म स्वीकारना पड़ेगा । पासपोर्ट वीसा भी बनवाना पड़ेगा । वहाँ के रिश्तेदारों के नाम पता भी चलना चाहिये । ठीक है मम्मी । हम लोगो के किस्मत में नहीं जाना लिखा है ।
फादर फ्रांसिस बाहिर ले जल्दी आथे । कईथे आज मैने प्रभु ईसु से अपना घर परिवार, बेटा से भेंट हो कहा था । मैने प्रार्थना भी किया था । प्रभु ने मेरा प्रार्थना स्वीकार कर लिया । फादर के पाँव छूके प्रणाम चन्द्रकाल करथे । सुखी रहो आशीष देथे । पुस्पा देवी चरण म गिर जाथे । फादर पुस्पा ल उठा के सीना म चिपका लेथे । नहीं देवी तुम्हारा स्थान चरण नहीं छाती हे । तुम्हारा कर्म सिर बिठाने लायक है । मुझे गर्व हे कि तुम मेरी पत्नी हो । मय अभागा हूँ, जो तोर जईसे नारी को छोड़ दिया था । पुस्पा के आँसू झरर बहे लगथे । पुस्पा कईथे, फादर आप मेरा दुःख का अहसास तो कर रहे हैं । यदि स्त्री होते तो पता चलता कि स्त्रियों का क्या-क्या तकलीफ से दुःख है । फादर फ्रांसिस कहता है, हाँ मय तुम्हारा दुःख जानता हूँ । रोमा भोजन ठीक से कराये । केलीफोर्निया से लाये समान दिखाथे । रोमा कहती यहाँ क्या करूँगी । रोमा कहती है बेटा हमारा नयाब साहब बन गया है । उसके लिये एक सुन्दर से मेम ढूँढ दो । चन्द्रकला कहती है बाबू जी जल्दी हो जाय तो अच्छा । मोर पा रायगढ़ म रईसी । फादर को याद आता है कि हमारे मित्र सुबोध कां जी की पुत्री भी नायब तहसीलदार है । सायद चन्द्रप्रकास के बेच का ही होगा । मय बात करके देखता हूँ ।
साम 4 बजे चन्द्रकला कईथे, बाबूजी घर जाबो । फादर कईथे ठीक हे बेटी, चन्द्रप्रकास को मिलने के लिये बोल देना । पुस्पा देवी, चन्द्रकला परनाम पाँव छूके करथे । हाथ हिला के विदा करथे । फादर कईथे । बेटी मय रायगढ़ जाना चाहता हूँ । ठीक हे बाबू जी आईये । पुस्पा मुस्कावत रहिथे । पुस्पा के अंतर द्वंद्व सुरू हो जाथे । बेटी चन्द्रकला मोर किस्मत ठीक नईऐ । काबर तोर बाबूजी ल रायगढ़ आहंव कहत है । भरी जवानी म रद्दा देखत देखत आँखी पीरा गय रहिस । आज मरे के बेरा सत्तर साल म पति मिलत हे । चन्द्रकला कईथे, ठीक है माँ । बुढ़ापा म पति पत्नी ल एक संग रहना चाही । बुढ़ापा म एक दूजे के सहारा बनना पड़थे । रोमा माँ तो साथ म हे । कतक बढ़िया बात करत रहिच । बढ़िया रहत हे । का कमी हे । चन्द्रकला, पुस्पा देवी के मनोदशा जान ले थे । कईथे, दाई चन्द्रप्रकास ल जल्दी भेज देथन ।
चन्द्रकला घटिया पहुँच के सब बात बता देथे । चन्द्रप्रकास अपन स्मृति म जोर देथ । तब पता जलथे । नायब तहसीलदार के बेच में सुश्री शीला चतुर्वेदी रईथे । शीला के पिता डिप्टी कलेक्टर इंदौर म रईथे । चन्द्रप्रकास दूसर दिन इंदौर जाके फादर से मिलथे । फादर चन्द्रप्रकास के साथ सरकारी बँगला म श्री बालकृष्ण चतुर्वेदी के इहां जाथे । चतुर्वेदी जी ल परिचय फादर देथे । ये मेरे पुत्र चन्द्रप्रकास तहसीलदार घटिया है । चतुर्वेदी जी फादर अऊ पांड़े सरनेम म चकरा जाथे । फादर कहता है । कि चतुर्वेदी मय बी ब्राहम्ण हूँ । मेरे परिवार अभी भी ब्राह्मण है । सिर्फ मय भर रोमा से दूसरी शादी कर ईसाई बन गया हूँ । मेरा पुत्र तो ब्राह्मण है । चतुर्वेदी जी ल गड़बड़ लगथे । एती, ओती कहिके टाल देथे । फादर ल कहिथे परिवार वालों से पूछकल बताऊँगा । फादर चन्द्रप्रकास ल लेके चल देथे । चन्द्रप्रकास ल गड़बड़ी पता लग जाथे । टेलीफोन से घटिया के तहसीलदार को चन्द्रप्रकास के बारे में जानकारी देथे । विवाह करने के बाद साफ मना कर देथे । हम लोग सतनामी ब्राह्मण है । पिता ईसाई माता ब्राह्मण । बेटा ब्राह्मण कुछ गड़बड़ हैं । चन्द्रप्रकास ल तहसीलदार हरवार बताथे । चन्द्रप्रकास ल बहुत दुःख होथे । पिता जी ईसाई होय के कारण कई सादी प्रस्ताव खतम हो जाथे । चन्द्रप्रकास निरास हो जाथे । चन्द्रप्रकास फेर कभू फादर से नई मिलिच ।
चन्द्रकला अऊ पुस्पा ल बहुत दुःख लगथे, आज कल भी जाति, धर्म छुआछुत में विस्वास करने वाले लोग भी हैं विस्व के मानव चन्द्रमा, मंगल म बसना चाह रहे हैं । परंतु हिन्दु धर्म को लोग अंध विस्वास में जकड़े हुये हैं । अभी भी ऊँच, नीच की जाति, कुजाति को मान रहे है । चन्द्रकला अऊ पुस्पा रायगढ़ आ जाथे । चन्द्रकला कुछ दिन रहिके । जशपुर नगर चल देथे । पुस्पा देवी अकेल्ला हो जाथे । पुस्पा ह जसपुर नगर घूमे बर चल देथे । मालूराम भोपाल जाके चन्द्रकला के ट्रांसफर जशपुर से सारंगढ़ नगरपालिका करा देथे । चन्द्रकला पुस्पा ल सोगड़ा आश्रम दिखाय बर जाथे । आश्रम ल घूमाथे । बाबा जी अमेरिका इलाज बर चल दे रहय । पुस्पा देवी ल याद आथे कि बाबा जी के आसीरबाद से मोर पुत्र चन्द्रप्रकास होय हे । बाबा जी बड़ी किरपा है मोर ऊपर । चन्द्रकला कईथे, माँ बाबा जी बोले हे विधायक जल्दी बन जाबे । पुस्पा कईथे, के बाबा जी के आसीरबाद से जरूर एक दिन विधायक बन जाबे । बाबा जी के धूनी से राख ले जाओ । शिष्य गण कहते हैं ।
चन्द्रकला जशपुर से कार्य मुक्त होके सारंगढ़ ज्वाईन कर लेथे । चन्द्रकला भाँठा म किराये के मकान लेके रहे लगथे । चन्द्रकला सारंगढ़ के महल देखे जाथे । बहुत बढ़िया सुन्दर महल हावय । चारों तरब बाग बगईचा । नाला किनारे बाँस के झुंड के झुंड, आम के अमराई, बर पीपर के छाँव, कोयली के कूक, पंछी के कलरव, एक प्रकार ले सुन्दर वाटिका के रूप म हावय । महल म राजा नरेश को रानी ले भंट करथे । चन्द्रकला पैर छूथे । रानी माँ कईथे अच्छा बेटी । चन्द्रकला कईथे । सारंगढ़ के रहवईया आंव । नगरपालिका म बड़े बाबू हंव । रानी माँ कईथे अच्छा बेटी । चन्द्रकला कईथे, माता जी सारंगढ़ कईसे नाव पड़िच । माता कईथे, सारन माने बाँस के पेड़ । पहिली ईह बाँस के जंगल रहिच । कटे जंगल । बाँस के गढ़ ल सांरगढ़ कईथे,
चन्द्रकला पूजा बर मंदिर कोती जाथे । लकड़ी के तलवार पड़े रहय । रानी माँ बताईच कि बैटी दसहरा के पहिली, याने नवमी के दिन सारंगढ़ म समलेश्वरी माता ल पोड़ (भईसा) बलि चढ़ावय । राज परिवार के रिवाज आय । पुजारी जब पूजा करके लकड़ी के तलवार से गरदन म एके वार करय गरदन धड़ से अलग हो जावय । हजारों मुर्गी, मुर्गा, बकरी चढ़ावय, बलि देवय । मेला लगे रहय । दरबार के तरफ से खजाना खोलय राजा मन । प्रजा पालक रहय । महाराज मन ह ओकरे खेती आज भी महल ल प्रजा मन सम्मान देथे ।
चन्द्रकला कईथे कब ले बंद होगे दाई । बहुत दिन ले बंद होगे । संत गुरू घासीदास के सतनाम आंदोलन चलिस तब से बंद होगे । सतनाम, आंदोलन के प्रभाव म कोई बलि चढ़ाय नई आईन । एक दम पूजा के दिन सुना होगे । गुरू बाबा कहिच कि कोई माता ह अपन बेटा मन ल थोड़े खाथे । ऐ तो पुजारी मन के ढोंग हे । अंध विस्वास हे, नर बलि, पसु पर अत्याचार हे । पाकृतिक न्याय के खिलाफ हे । जबरदस्त सामाजिक क्रांति होईच । समाज म बदलाव आईच । तब ले इहाँ नारियल, फूल, सदा पूजा होत ह बेटी । चन्द्रकला कईथे बहुत अच्छा जानकारी देय हच दाई । टप से पाँव छूथे । रानी दाई ह आसीस देथे । राज करो-सुखी रहो । चन्द्रकला कईथे दाई । बेती मोर माथे म राजयोग लिखे हे । तंय जरूर एक दिन विधायक मंत्री बनबे ।
चन्द्रकला ल सारंगढ़ भाय लगथे । काबर सांरगढ़ पूरा गँवई गाँव हे । सारंगढ़ म इक्कीस ठन तरिया । चारो कोती तरिया ही तरिया । तरिया म पीपर, बर, आम, नीम के पेड़े, बेल, आवला के रूग्व घलो लगे हे । इहाँ सब कोई पुरूष, महिला तरिया पार म नहाथे । मंदिर म पूजा करत रथे । एकदम गंवईहा लगथे । महिला पुरूष लोटा धर के दिसा मैदान जाथें । काबर के महिला मन ला खुला आकास मा स्वांस लेहे बर मिलथे । अऊ पड़ोसिन ले पूछ लेथे “आज का सब्जी रांधबे।“ सुख-दुःख के गोठ भी गुठिया लेथे । चन्द्रकला कभू-कभू पड़ोसिन भउजी के घर चले जावय । रानी सागर के तलाब म साफ सुन्दर पानी रहय । चन्द्रकला नहावत त देखनी हो जावय । चन्द्रकला ह तउरे नहीं जानत रहय । तरिया भी कभू नई नहायच । हाथ पकड़ के सिखा देथे । भउजी कईथे, चन्द्रकला आधार उमर म तोर सरीर कसाय हे । केरा गमौती कस जांघ हे । सुहारी जईसे कनिहा । हिरणी जईसे रखी, करिया घटा कस तोर चूंदी (केस), सुंदर नाक, जन परी, संजावन जईसे, रोब रंग जैसे गाल, गोल चेहरा । तोर छाती ह गोल गेंद जईसे ठस हे । फेर एक बात पूछथंहव बोल भउजी चंदा बोल न । तोर संग सुख दुःख के गोठ गोठियाई दुःख हलका हो जाही । चंदा भउजी कईथे, मय देखतंव तय अकेला रईथच । तोर कय ठन नोनी अऊ बाबू हे । चन्द्रकला सरमा जाथे । चन्द्रकला कईथे भउजी मोर सादी नई होये हे । अइसे काम चलत हे । मय मंदिर म सादी करे रहेंव । ओला समाज ह तो नई मानय । सेठजी बरे आदमी ऐ । ओकर बाल लईका भरा पूरा परिवार हे । राईस मील कई ठन हे । ओहा आज ले मोर पास आथे । ओला पति देव मान ले हंव । खुल्लम खुल्ला पति पत्नी जईसे रईथन । मोला कोकरो डर नईये । जब दूनों झन तियार हन तो कोनो तल का आपत्ति हे । मोला सब जानथे, कुँवारी हे । पर मय कुँवारी नई अवं । सुरछिंधा होके नौकरी करत हंव । अपन मन के खात कमावत हंव । कोई सास, ससुर के झंझट न लोग लईका के । जतका दिन जीवत हंव मौज मस्ती के रतिहंव । चंदा भउजी कईथे, बने करे । चन्द्रकला तोर निरन्य ह ठीक हे । आज नारी ल स्वतंत्र होय के जीये के अधिकार हे । जब पुरूस ह कमाके खवा सकत हे तब नारी ह काबर नई खवा सकय ।
चन्द्रकला कईथे, भउजी देस के प्रधानमंत्री, मुख्यमंत्री, राष्ट्रपति, राज्यपाल, न्यायाधीस, कलेक्टर, कमीस्नर, पुलिस अधिकारी, पायलट, वैज्ञानिक, ड्राइवर सभी क्षेत्र म नारी के दखल हे अउ पुरूस से अच्छा काम करत हे तब हमन काबर नई काम करिन । चंदा भउजी कईथे । नोनी चन्द्रकला बीच बीच म मोर नोनी, बाबू ल पढ़ा दे कर । चन्द्रकला कईथे, भउजी टाईम नईये । छुट्टी के दिन पढ़ा देहव । का का नाव हे । मोर टूरी के नाव हे भूरी अऊ टूरा के नाव कुसुवा । चन्द्रकला कईथे भउजी दू झन के । चन्दू बंदू चन्दन अऊ बंदल हे । चंदा भउजी तय परिवार नियोजन काबर नई करवाय अच । तोर भईया कईथे, लईका भगवान पैदा करथे । अतक जमीन जायदाद कोन खाही । खेत म काम करईया तो चाही । भगवान लईका देही त ओकर पोसे के बेवस्था करथे । नहीं भउजी तोला नसबंदी करा लेना चाही । चन्द्रकला कईथे भउजी मय भोपाल म जाके लेप्रोस्कोपिंग नसबंदी करा लेंव हवं । चन्द्रा कहिथे । तोर तो एको ठन लईका नईये । डॉक्टर मन नई जानिच तोर लईका नई होय हे । चन्द्रकला कईथे डाक्टर मन का का देयाही । सरकार ह नसबंदी के लक्ष्य देथे हावय । डाक्टर बेचारा आये केस ल वापस नहीं करय । चन्दा कईथे, तय तो अपन पेट म लात मारे हच । तोर लईका नई होही त वंस कईसे चलही । तय गलती करे हच । स्त्री ह जब प्रसव पीरा नहीं जानही त लईका के सुख कैसे होथे । कईसे जान ही । लईका जनमें बहुत सुख है । चन्द्रकला कईथे भउजी बहुत पुराना बात हे । आज कल लड़की मन लईका नई चाहत हे । जईसे मय मन मस्त घूमत फिरत रईथे । न लईका न फिकर न लईका के फिकर ।
चन्द्रकला कईथे अब एक जनम बर होगे । चंदा कईथे तय तो अईसे मजा लेत हच । का डउका अऊ लइका । स्त्री के का दुःख हे तेला तो जानत हव । बहुत दुःख हे भउजी । जौन पुरूष मन थोड़ा सुघर औरत देखिन पीछू पड़ जाथे । मय तो बहुत परेशान होगे हवं । कई झन आवारा टूरा मन ल चप्पले चप्पल पिटाई भी कर देहंव । चंदा कईथे, तय चन्द्रकला होसियार आस । तभे तो नसबंदी करा लेय हच सब झंझट से दूर । चन्द्रकला कईथे भउजी जब जवान रहेंव त बेरा, कुबेरा आफिस म काम करे बर पड़य अऊ सिधवा मन जईसे टूरा मन झूमत रहय । रोजिना गाली गलौच करंव । मालू सेठ जी ह सलाह दिच । नसबंदी करा ले । अब निसफिकर होगे । अब कोई का करो डर नई ये ।
चन्दा ह अंगना बहारत रहय, ओही समे नान नान टूरी मन सुवा नाचे आथे । बढ़िया टूरी मन लुगरा पोलखर पहने रहय टिकुली, फुंदरी, चूड़ी, पईरी पहने रहय । सात झन टूरी रहय । एक टूकनी म माटी के सुवा अउ दीया बारे रहय । बीच अंगना म टुकनी सुवा ल रख के गोला बनाईन अऊ सुवा नाचे लगिन ।
गीत – रे सुवना कि तिरिया जनम झन लेंव ।
तिरिया जनम तो दुःख के भण्डार रे सुवाना
सब लईका मन झूम झूम के सुना नाचिन । चंदा ह चातल अ एक रूपया दिस । चन्द्रकला कईथे, भउजी लईका मन अभी ले स्त्री मन के दुःख ल जाने के प्रयास करत हे । गाँव के टूरी मन सब सीख जाथे । सहर म तो कोई नहीं सिखावय । चन्द्रकला टूरी मन ल पूछथे का का नैव हे । सब झन बताथे । पाँच रूपिया चन्द्रकला देथे । कईथे, एक गीत अऊ सुनावव । नान नान टूरी मन राम सिया के गीत गाथे । अऊ चल देथे । मजा आगे भवजी, सुवा गीत सुनके । चन्द्रकला कईथे, भवजी एक दिन गाँव देखा देना । चंदा कईथे, कोसीर नदी किनारे के गाँव हे । अभी ऊहाँ रामनामी मेला लगईया हे जाबो । चन्द्रकला कईते का होथे । जब जाबो त देख लेवे ।


c: text/html

text:
रायपुर । पखांजूर के रसगुल्ला के नाम जेहन म आवत ही मुंह म पानी आ जाथे। इहां के रसगुल्ला के मांग छत्तीसगढ़ के राजनांदगांव, दुर्ग, भिलाई, रायपुर के अलावा पड़ोसी राज्य महाराष्ट्र के गढ़चिरौली, आंध्रप्रदेश अउ ओडिशा के कुछु भाग मन म घलो हवय।
पखांजूर, कापसी, बांदे म रसगुल्ला अउ अलग-अलग वराइटी म के मिठाई मन बनात हे। शादी ब्याह म दूसर जिला के लोग दो ले तीन हजार रसगुल्ला के आर्डर देवत हे। यदि पखांजूर म बड़ अफसर या मंत्री मन दउरा आथे त भोजन या जलपान म रसगुल्ला ना होय त मीनू पूरा नइ होवय।
वइसे छेना ले बने मिठाई मन सेहत बर हानिकारक घलो नइ माने जाय। येखर सेती हर कोनो रसगुल्ला ल खाना पसंद करथे। इहां के हर दुकान मन कढ़ाई म रसगुल्ला बनात हुए रहीथे। महंगाई बढ़ीस हे येकर बावजूद इहां के रसगुल्ल मन के स्वाद नइ बदले हे। छेना ले रसगुल्ला के अलावा चमचम, छेना लड्डू, काचा गोला मिठाई मन घलो इहां मिलत हे। पखांजूर के रसगुल्ला छत्तीसगढ़ समेत कई राज्य मन म फेमस हे।
इहां के रसगुल्ला के मांग छत्तीसगढ़ के संग-संग पड़ोसी राज्य मन म हे
रायपुर । पखांजूर के रसगुल्ला के नाम जेहन म आवत ही मुंह म पानी आ जाथे। इहां के रसगुल्ला के मांग छत्तीसगढ़ के राजनांदगांव, दुर्ग, भिलाई, रायपुर के अलावा पड़ोसी राज्य महाराष्ट्र के गढ़चिरौली, आंध्रप्रदेश अउ ओडिशा के कुछु भाग मन म घलो हवय।

robotstxt: allowed

filter: keep


text:
जड़काला के कारी रात जइसे-जइसे चड़हत जाथे जाड़ ह अऊ गेदराय परथे। धुप छांव ठंड गर्मी तो प्रकृति के नियम आय फेर ये दरी तो प्रकति ह अपन नियम के माई डाढ़ ल छूके अऊ ओ पार नाहकही तइसे लागथे। ये बखत कतका जाड़ परिस अउ कतका गर्मी रही येला प्रकृति के नारी छुवईया मन बने बताही। रेडियो अउ टी बी वाला मन ओकरे बात ल पतिया के सरी दुनिया म बात बगराथे। टी बी म संझा के समाचार सुन के मै मुड़ी गोड़ ले गरम ओनहा पहिरेव अउ रातपाली काम म जाय बर निकलेवं। गर्मी होवे चाहे ठंड खाय बर कमाय ल परथे।
दस बजती रात म पुरा शहर कोहरा ले तोपा गे रिहीस। गली म एक्का दूक्का मनखे रेंगत रिहीस। हमर गली के आखरी कोन्टा म रिक्सा वाला के परिवार रिथे। कोनो दिखे न दिखे ओ मन हमेश उहीच मेर दिखथे। चारो कोना ले झिल्ली म घेराय घर। वहु झिल्ली म जगा-जगा भोंगरा हे। दूसर बर भले कुंदरा होही फेर उंकर बर तो घरे आय। झिल्ली के भोंगरा कोती ले सुरसुर-सुरसुर हावा पेलत रिहीस। हवा ह जादा पेले त घर ह ढकलाय लेवे। चारो परानी एकक कोनो म खड़े कुंदरा के ढेखरा ल धरे राहय। सियान ते सियान लइका मन घलो पातर-सितर कपड़ा पहिने रिहीस। उंकर मन के देह के गर्मी जड़काला के धुका ले जादा जबर रिहीस।
एक नजर मै अपन देह के गरम ओनहा ल देखवं अउ ओकर मनके आधा अंग म पहिरे चिथरा ल। उघरा अंग के रूवां ह खड़ा होगे रिहीस। ओमन ल देखवं त अइसे लागे मानो ओ चारो झन के जाड़ ह मोरे म ढकलागे हे, वोमन ल जाड़ थोरको नइ जनावथे। वाह प्रकृति एके दुनिया म कई किसम के मनखे बनाय हस। जड़काला के धुका म ओमन ल अपन ले जादा अपन घर ल बचाये के संसो हे। लेदे के हवा ह रूकिस त ओमन ल जाड़ के अहसास होइस। अब तन ल गरमाय के उदिम कराथावे। रिक्सा वाला ह अपन बर बिड़ी सुलगईस। ओकर गोसइन अउ दोनो लइका सड़क म आके पाना पतई बटोराथावे।
गांव होतिस त सुक्खा-सुक्खा लकड़ी के अलाव अउ पैरा के भुर्री बारतीस। शहर म गांव अइसन कहां पाबे। कागज अउ पान पतई ल बटोर के लइका मन आगी सिपचाईस। चारो परानी कुन-कुन ऑच तापे लागिस। आगी के धुगिया घर मालिक के खिड़खी ले घर भितरी ओइले लगगे। रिक्सा वाला के परिवार जेकर घर के परसाही म अपन डेरा जमाय रिहीस। ओकर घर ह आगी के धुंगिया ले धुंगियाए लगगे। मकान मालिक ह कांव-कांव करत घर ले निकलीस अउ रिक्सा वाला उपर खख्वागे। काकरो बात होय जी घर के रंग धुंगियाही त खिसीयाबे करही। रिक्सा वाला के कुंदरा ल डेकेल के उझार दिस। आंच तापे बर बारे आगी म पानी रूको दिस। बपरा गरीब का करे खाली जगा देख के रहे के डेरा बना डेरे रिहीस। किराय भाड़ा मे तो ले नइ रिहीस जेमा एको भाखा मुह उलातिस।
कलेचुप अपन डेरा डोंगरी ल उसाल के दुसर गली कोती चल दिस। ओमन ल तो कांही बात बानी नइ लागिस फेर मोर मन होवत रिहीस की ओ मालिक ल दु भाखा बोलवं। जड़काला के कटत ले ए मन ल राहन देतिस त ओकर का बिगड़ जतिस। आय असाड़ म तो चिरई के खोंधरा ल नइ उजारे फेर येतो मनखे के घर ल उजार दिस। मोर तन बदन ह रिस के मारे दाहकत गोरसी होगे रिहीस। एक मन काहय ओला दू थपरा लगा दवं दूसर मन काहय ओकर पांव धर के आसरा दे बर गेलउली करवं। फेर जेकर बर गेलउली करतेवं तेन मन तो अंते गली म चल दे रिहीस। मोर मन के दाहकत गोरसी म ओकर सादगी के सेती करा बरसगे। महू ह उंकर जाय के बाद अपन रातपाली के काम मे चलदेवं।
काम ले छुट के बिहनिया घर लहुटे के बेरा रद्दा भर उही रिक्सा वाला मन के बारे मे गुनत रेहेवं तभे ठुक ले उही रिक्सा वाला ल रिक्सा चलावत देख परेवं। ओकरे रिक्सा म बइठ के घर आएवं। रात कन के घटना के ओकर उपर कोनो असरे नइ दिखत रिहीस। हांसी खुशी ले अपन रोजी रोटी म मगन काए जाड़ अउ काए घाम। वो तो भुलागे अपन कारी रात के बात ल फेर मोर मन म कई ठीन सवाल उमड़थे का ओ जागा ओला सुकुन से रेहे ल मिलत होही, का इकर जिनगी अइसने पोहा जही, काकरो मजबुरी म घलो काबर इसानियत नइ जागे ? मन म दाहकत ये सवाल बर, कोन जानी कब जवाब के करा बरसही ?


text:
कांकेर । जिला के किसान मन ह जादा धान उत्पादन करे बर नवा तकनीक के इस्तेमाल करत हे। जिला के किसान इन दिन मन पैडी ट्रासप्लांटर ले धान के रोपाई करत हे।
सहायक कृषि अभियंता एचएल देवांगन ने बताइस के पैडी ट्रासप्लांटर मशीन ले धान रोपाई के विधि बहुत ही आसान हे। एक दिन म लगभग 2 ले 3 एकड़ रोपाई के कारय करे जा सकत हे, अउ कतार ले रोपाई होय म फसल उत्पादन म बढ़ोतरी होथे। उत्पादन लागत म घलो कमी आथे । विभाग ह पैडी ट्रासप्लांटर मशीन ले धान रोपाई करे बर किसान मन ल प्रति एकड़ 3000.00 रुपए अनुदान देय जात हे।
जिला के गांव इ्र्रच्छापुर, गढ़ पिछवाड़ी, तेलगरा के कृषक खेत म पहिली बार धान रोपाई बर पैडी ट्रांसप्लांटर के उपयोग कृषि अभियांत्रिकी कांकेर के मारगदरसन म करत हे। कृषक चमरू राम सलाम, गढ़ पिछवाड़ी ह बताइस के ये बार वह अपन 5 एकड़ खेत म पैडी ट्रांसप्लांटर मशीन ले धान रोपाई बर नरसरी तियार करिस हे।
नरसरी तियार करे के विधि बहुत ही सरल हे, मेट टाइप नरसरी तियार करना होथे। पॉलिथिन के ऊपर फ्रेम के सहायता ले गिल्ली मिट्टी डालके बराबर मात्रा म अंकुरित धान ल छिड़के जाथे, प्रति एकड़ लगभग 7 ले 8 किलोग्राम धान के बीज के आवस्यकता होथे । नरसरी 15 ले 18 दिन म मशीन ले रोपाई बर तियार हो जाथे।
कांकेर जिला म पैडी ट्रासप्लांटर ले धान के रोपाई
कांकेर । जिला के किसान मन ह जादा धान उत्पादन करे बर नवा तकनीक के इस्तेमाल करत हे। जिला के किसान इन दिन मन पैडी ट्रासप्लांटर ले धान के रोपाई करत हे।


text:
रायपुर। राजधानी म गुरूवार के रमन मंत्रिमंडल के अहम बइठक होइस। ये बइठक म कई अहम फइसल मन म मुहर लगाय गिस हे। रमन मंत्रिमंडल के बइठक म युवामन ल एक बड़ सउगात दे गेहे। पुलिस के अलग-अलग पद मन म होवइया वैकेंसी के आयु सीमा म 3 साल के छूट दे गेहे। फइसला के मुताबिक सुबेदार, उप निरीक्षक, प्लाटून कमांडर के पद म नियुक्ति बर निरधारित अधिकतम आयु सीमा ल सिथिल करत हुए चयन परीक्षा बछर 2018 बर आयु सीमा म 3 बछर के छूट दे गिस हे। ये पद मन नियुक्ति म अनुसूचित जनजाति वरग के पुरुष आवेदक मन बर न्यूनतम ऊंचाई 163 सेमी अउ सीना बिना फुलाय 78 सेमी अउ फुलाके 83 सेमी निरधारित करे के निरनय लेय गिस हे।
नक्सल पीड़ित व्यक्तिय मन अउ आत्मसमरपित नक्सली मन ल सउगात
राज्य शासन ह 16 नवम्बर 2015 के जारी आदेस म नक्सल पीड़ित व्यक्ती मन अउ आत्मसमरपित नक्सली मन के पुनरवास बर प्रावधान करे हे , जेमा एक प्रावधान ये घलो हे के आत्मसमरपित नक्सली मन यदि सस्त्र मन के संग समरपन करही त ओला समरपित सस्त्र मन के बदला म मुआवजा के रूप म सासन ह अनुग्रह रासि स्वीकृत कर ही। हथियार मन के संग आत्मसमरपन करइया नक्सली ल अलग-अलग स्तर मन मर अनुग्रह रासि देय के पूरव के प्रावधान मन सामिल हथियार मन के अलावा सस्त्र मन बर अनुग्रह रासि तय के गेहे। हथियार मन के संग आत्मसमरपन करइया नक्सली मन बर अनुग्रह रासि बढ़ाई गेहे।
युवा मन ल एक बड़ सउगात ….हथियार मन के संग सरेंडर करइया नक्सली मन ल मिलही रासि
रायपुर। राजधानी म गुरूवार के रमन मंत्रिमंडल के अहम बइठक होइस। ये बइठक म कई अहम फइसल मन म मुहर लगाय गिस हे। रमन मंत्रिमंडल के बइठक म युवामन ल एक बड़ सउगात दे गेहे। पुलिस के अलग-अलग पद मन म होवइया वैकेंसी के आयु सीमा म 3 साल के छूट दे गेहे। फइसला के मुताबिक सुबेदार, उप निरीक्षक, प्लाटून कमांडर के पद म नियुक्ति बर निरधारित अधिकतम आयु सीमा ल सिथिल करत हुए चयन परीक्षा बछर 2018 बर आयु सीमा म 3 बछर के छूट दे गिस हे। ये पद मन नियुक्ति म अनुसूचित जनजाति वरग के पुरुष आवेदक मन बर न्यूनतम ऊंचाई 163 सेमी अउ सीना बिना फुलाय 78 सेमी अउ फुलाके 83 सेमी निरधारित करे के निरनय लेय गिस हे।


text:
कोरिया। जिला के पहाड़ पारा म प्राथमिक कन्या शाला आश्रम म पढ़इ के जगह झाड़ू, कूड़ा-कचरा उठाना अउ जूठ बरतन धोवत हे नोनी मन। एक तरफ सरकार अपन तीसरा पारी म विकास अउ सिक्छा के बात बतात नइ थकत हे उहें सिक्छा ह मजाक बनक रहि गेहे । प्रदेस के कन्या आश्रम म पढ़ाइ नहीं जूठा धोवत हे नोनी मन ।
स्कूल जा पढ़े बर, जिंदगी ला गढ़े बर ये स्लोगन अब केवल दिखावा सिद्ध होवत हे। अइसे लुभावने स्लोगन ले प्रचार-प्रसार कर के सरकार सिक्छा के गुनात्मक विकास के दावा करथे। लेकिन ये ह सच्चाई ले कोसो दूर हे अउ सरमनाक हे। एक तरफ सरकार स्कूल मन म मध्यान्य भोजन देवत हे। ताकि गरीब के लइका मन ल घलो स्कूल म पढ़ाई म ध्यान देवय। भोजन पकाय के तमाम सुविधा मन देय हे, लेकिन स्कूल म लइका मन ल भोजन देय के बाद उमन ले जूठा बरतन धुलवाएं जावत हे। ये सब होवत हे कोरिया जिला के पहाड़ पारा स्थित प्राथमिक कन्या शाला आश्रम म।
बता दन के ये आश्रम म 1 सहायिका, 3 भृत्य अउ 1 जमादार नियुक्त हे , जोकर काम आश्रम म रोजाना – भोजन बनाय लेके साफ – सफाई के बेवस्था करे के हे। अउ येकर सेती सरकार ले वेतन पावत हे। ये सब होय के बावजूद आखिर नोनी मन ले अइसे सरमनाक कारय कराय के का जरूरत हे। ये सोचे के बात हे।
कन्या आश्रम म पढ़ाइ नइ जूठा बरतन मांजत हे नोनी मन
कोरिया। जिला के पहाड़ पारा म प्राथमिक कन्या शाला आश्रम म पढ़इ के जगह झाड़ू, कूड़ा-कचरा उठाना अउ जूठ बरतन धोवत हे नोनी मन। एक तरफ सरकार अपन तीसरा पारी म विकास अउ सिक्छा के बात बतात नइ थकत हे उहें सिक्छा ह मजाक बनक रहि गेहे । प्रदेस के कन्या आश्रम म पढ़ाइ नहीं जूठा धोवत हे नोनी मन ।


text:
कृषि मंत्री हर कैरियर मार्गदर्शन सेमीनार मं सफलता बर दीस युवा मन ल टिप्स
रायपुर, 19 मार्च 2017। कृषि मंत्री श्री बृजमोहन अग्रवाल हर कहे हे कि विद्यार्थि मन ल बेहतर भविष्य बर अपन रूचि से संबंधित शिक्षा लेना चाही। रूचि अनुसार शिक्षा लेहे ले सफलता के संभावना अधिक रहिथे। श्री अग्रवाल हर कहिन कि छत्तीसगढ़ मं घलोक अब युवा मन ल उच्च शिक्षा के क्षेत्र मं राष्ट्रीय स्तर के शिक्षण सुविधा मिलत हे। राज्य के युवा भविष्य बर लक्ष्य निरधारित करके उच्च शिक्षा प्राप्त करहीं तो ओ मन ल सफलता निश्चित रूप ले मिलही। श्री अग्रवाल आज इहां जे.एन. पाण्डेय शासकीय बहुउद्देशीय उच्चतर माध्यमिक विद्यालय के सभाकक्ष मं बारहवीं परीक्षा देवात विद्यार्थि मन बर आयोजित कैरियर मार्गदर्शन सेमीनार ल सम्बोधित करत रहिन। एखर आयोजन नव अंकुर संस्था ह करे रहिस।
श्री अग्रवाल हर कहिन कि युवा मन ल हर मामला मं अपन सोच के दायरा बढ़ाना होही। ओ मन ल केवल छत्तीसगढ़ मं ही मिलत शिक्षा सुविधा म ही ध्यान नइ देना चाही। देश के आन राज्य मं मिलत सुविधा मन के लाभ उठाए बर आगू आना चाही। वैश्विक बाजार के ए दौर मं व्यावसायिक शिक्षा के विशेष महत्व हावे। शासकीय सेवा के अलावा निजी क्षेत्र मन अउ व्यावसायिक उपक्रम मन मं घलोक सेवा के बेहतर अवसर मिलत हे। श्री अग्रवाल हर कहिन कि प्रधानमंत्री श्री नरेन्द्र मोदी हर युवा मन ल जादा ले जादा रोजगार देवाए के उद्देश्य ले स्किल डेव्हलपमेंट अऊ स्टार्टअप योजना शुरू करे हावे। छत्तीसगढ़ मं घलोक राज्य सरकार ह युवा मन के कौशल विकास बर नवा-नवा योजना संचालित करत हे।
श्री अग्रवाल हर नव अंकुर संस्था के तरफ ले पी.ई.टी. अऊ पी.एम.टी. जइसे प्रतियोगी परीक्षा मन बर निःशुल्क प्रशिक्षण देहे के काम के घलोक सराहना करिन अऊ बैंक, रेलवे संग अऊ सार्वजनिक उपक्रम मन मं भर्ती बर होवइया परीक्षा मन ले संबंधित क्रेस-कोर्स चलाय के सुझाव संस्था के प्रतिनिधि मन ल दीन। श्री अग्रवाल हर विद्यार्थि मन ले अपन परिजन के सपना ल पूरा करे बर पूरा लगन से मेहनत करे के आग्रह करिन। उमन कहिन कि बारहवीं पास करे के बाद उच्च शिक्षा के संस्था मन मं पहुंचे म युवा मन के जिम्मेदारी स्वाभाविक रूप ले बढ़ जाथे। परिवारजन ल युवा मन से बहुत अपेक्षा होथे। हर कुटुंब चाहथे कि ऊंखर लइका समाज मं अपन अच्छा स्थान बनावय। युवा मन ल एखर खातिर स्पष्ट लक्ष्य निरधारित कर सकारात्मक सोच के साथ आगू बढ़ना होही।
श्री अग्रवाल हर कहिन कि आज संचार के आधुनिक संसाधन युवा मन बर आसानी ले मिलत हे। ए संसाधन मन के सही उपयोग करे के कला युवा मन ल आनी चाही। अइसन संसाधन मन के माध्यम से ओ मन अच्छा शिक्षा प्राप्त कर सकत हें। समय के सदुपयोग करे मं ए संसाधन मन ले बहुत मदद मिलथे। श्री अग्रवाल हर कहिन कि कोनो मनखे या संस्था के सफलता हमला ऊंखर शिखर म पहुंचे म ही दिखाई देथे, लेकिन हमला ए बात के घलोक ध्यान रखना चाही कि उमन जइसन कठिन परिश्रम के साथ हर पल के उपयोग करिन अउ कामयाबी पाय हावे। ए अवसर म अंकुर संस्था के श्री यशवंत अग्रवाल, श्री रितेश जोशी संग अऊ कई सदस्य मौजूद रहिन।


text:
���������������Bgm ��������������������������������������� ������������������������������������ ��������������������������������������� ������������������������������ ���������������������������������������Bgm������ ���������������������������
歌の名前: ���������������Bgm ��������������������������������������� ������������������������������������ ��������������������������������������� ������������������������������ ���������������������������������������Bgm������ ���������������������������
長さ: 1:20
ビュー: 692
類似した曲 ���������������Bgm ��������������������������������������� ������������������������������������ ��������������������������������������� ������������������������������ ���������������������������������������Bgm������ ���������������������������:


text:
स्कूली लइका मन के बीच बइठके लीन जायजा
रायपुर 19 मार्च 2018। मुख्यमंत्री डॉ रमन सिंह प्रदेशव्यापी लोक सुराज अभियान के तहत आज बलौदाबाजार-भाटापारा जिला के ग्राम कोसमकुण्डा म समाधान शिविर म सामिल होए के बाद उहां के प्राथमिक अऊ मिडिल स्कूल म घलोक पहुंच गें।
उमन उहां मिडिल कक्षा मन के लइका मन बर संचालित स्मार्ट क्लास रूम ल देखिन अऊ बनाय गए स्मार्ट क्लास के लइका मन के बीच बइठ के पढ़ई के जायजा लीन। शासकीय पूर्व माध्यमिक शाला के सातवीं कक्षा म मुख्यमंत्री ह लइका मन ले स्मार्ट क्लास ले पढाई के फायदा के जानकारी लीन। लइका मन ह बताइन कि स्मार्ट क्लास के संग पुस्तक मन के मुकाबला अच्छा विसय ले संबंधित जानकारी समझ म आथे। एल.ई.डी. स्क्रीन म फोटू के सहायता ले पढई आसान लगे लगे हे।
मुख्यमंत्री डॉ. सिंह ह लइका मन ल खूब मेहनत अऊ मन लगाके पढ़ाई करे के समझाईश दीन अउ लइका मन ले पढाई लिखाई के बारे म घलोक जानकारी लीन। ए दौरान निर्भिक होके जवाब देहे म उमन लइका मन ल शाबाशी दीन। पूर्व माध्यमिक शाला के शिक्षक मन ह बताइन कि छठवीं, सातवीं, अऊ आठवीं कक्षा के पढ़ईया लईका मन ल अंगरेजी अऊ गणित के बेसिक जानकारी एल.ई.डी. स्क्रीन के संग पढ़ाए जात हे। मुख्यमंत्री ह प्राथमिक स्कूल के कक्षा पहली अऊ दुसरी के लइका मन ले सबो पढ़ाई लिखाई के जानकारी लीन अऊ उंखर उत्साहवर्धन करिन। उमन अपन निरीक्षण के समय स्कूल मन म लगाए गए बायोमेटिक मशीन म शिक्षक मन के उपस्थिति दर्ज कराइन।


text:
दुर्ग, 03 अगस्त 2018। मुख्यमंत्री डॉ. रमन सिंह ह आज जिला मुख्यालय दुर्ग म आयोजित मोबाइल तिहार के अवसर म जिला के विकास बर 384 करोड़ रूपिया के 104 कई ठन निर्माण कार्य मन के लोकार्पण-शिलान्यास करिन। उमन एमां ले 68.25 करोड़ रूपिया के पूरा हो गए 35 निर्माण काम मन के लोकार्पण अऊ करीब 316 करोड़ रूपिया के नवा स्वीकृत 69 निर्माण काम मन के भूमिपूजन अऊ शिलान्यास करिन। ऊंखर हाथ लोकार्पित निर्माण काम मन म दुर्ग राजनांदगांव मार्ग म शिवनाथ नदी म 25 करोड़ रूपिया के लागत ले निर्मित उच्च स्तरीय पुल घलोक सामिल हे।
Related Articles
छत्तीसगढ़ी भाखा के छोटे फिल्म ‘स्पिलिटिंग शोल्डर्स’ कॉन्स फिल्म फेस्टिवल बर चुने गीस
रायपुर, 05 मई 2018। मुख्यमंत्री डॉ. रमन सिंह ह छत्तीसगढ़ी भाखा म बने 15 मिनट के छोटे फिल्म ‘स्पिलिटिंग शोल्डर्स’ के चयन यूरोपीय देश फ्रांस के प्रतिष्ठित कॉन्स फिल्म फेस्टिवल बर होए म फिल्म के लेखक, निदेशक, बनइया अऊ कलाकार मन ल बधाई अऊ शुभकामना दीन। भिलाई शहर के निवासी ए फिल्म के लेखक, निदेशक […]
प्रधानमंत्री ल कोसा के नगरी म मिलीस अनूठा भेंट
प्रधानमंत्री श्री नरेन्द्र मोदी ल आज छत्तीसगढ़ के कोसा के नगरी के रूप म विख्यात जिला मुख्यालय जांजगीर म अटल विकास यात्रा के तहत आयोजित विशाल किसान सम्मेलन म युवा दम्पत्ति ह केला के रेसा ले तइयार जेकेट अऊ शॉल भेंट करिन। प्रधानमंत्री ह ए भेंट बर ओ मन ल धन्यवाद दीन। उमन अपन भाषण […]
छत्तीसगढ़ सरकार ह महिला सशक्तिकरण ल अपन मंत्र बनाए हे : डॉ. रमन सिंह
मुख्यमंत्री डॉ. रमन सिंह ह कहिन के राज्य सरकार ह प्रदेश म महिला सशक्तिकरण ल अपन मंत्र बनाए हे। संचार क्रांति योजना म 40 लाख महिला मन ल निःशुल्क स्मार्ट मोबाइल फोन देहे जात हे। अब तक 20 लाख महिला मन ल मोबाइल फोन मिल गे हे। राज्य सरकार ह बेटी मन के निःशुल्क शिक्षा, […]


text:
बइला गाड़ी म माई पिल्ला जोरा के। डेरा-डांगरी धरे अपनेच गांव म लहुंटत हाबे सोनबरसा गांव के लोगन मन। जस नाम तस काम बरोबर सोनबरसा म सिरतोन म हरियर सोन के बरसा होवय। चारो कोति हरियर-हरियर डोली म धान, गहूं, चना, बटरा अउ सगा-भाजी के फसल लहलहावत राहय।
अब तो जेने कोति मुड़ी ऊंचा के देखबे तेने तनी बादर ल छुवत महल खड़े हवय। नवा राज के बरोड़ा म खेती-खार अउ घर-दुवार सफ्फा उजरगे। आजादी के बाद का पायेन अउ का गवायेन ये राजधानी तिर के गांव म परगट दिखत हाबे। खेती के बदला सरकार ह नोट के गठरी धराके अपने डेहरी के पहुंना बना दिस।
नवा राजधानी कोति के सोनबरसा गांव म एक झन सांवत मरार के तको खेती-खार रिहिस हाबे। रोज बिहनियां एक ठिन साइकिल म चार ठिन झोला ओरमाय रचरिच-रचरिच माना बजार आवय। बने ढंग के रद्दा तको नइ रिहिस हाबे। तभो ले ओ कोति के मन चर-चर कोस के बजार ल नाप देवय। उत्ती कोति म राजिम के जावत ले हाट बजार करय। रक्सहू कोति चंपारण के जावत ले अउ भंडार कोति म गंगरेल के जावत ले हाट बजार सइकिलेच म करय। बुड़ती कोति रइपुर परथे तेन पाके उकर जादा अवई इही कोति होवय।
रइपुर के लकठा म माना गांव हवय। माना ह अब दू ठिन होगे हावय, एक माना बस्ती अऊ दूसर माना केंप। माना बस्ती म गांव वाले मन रिथे अउ माना केंप म बंगलादेस ले आए सरनारथी बंगाली भाई-बहिनी मन रिथे। सियान मन बताथे के बंगालदेस ले लोगन मनला सरकार ह बसाय हाबे। ओमन ला सरी सुख सुविधा तको मिलत हाबे।
सांवत मरार ह माना केंप के बजार जादा आवय। माना केंप के बंगाली मन आते साठ सांवत के चार मोटरा भाजी ल बिसा डारय। माना केंप के बंगलहिन मन संग सांवत के अतेक चिन-पहिचान होगे रिहिस हाबे के उधार-बोड़ी तको चलय। एक दिन सांवत ह एक झिन बंगलहिन ले पुछथे- कस दीदी तुमन ओतेक दूरिहा ले इहां कइसे आगेव?
बंगलहिन- का बताबे सांवत हमर जियइ दुबर होगे रिहिस हाबे। उहां रितेन ते आज ले हमर कुटुम के नास हो जतिस। हरहिन्छा जिये-खाये बर इहंचे आके बस गे हाबन।
सांवत- त इहां कइसे आगेव वो।
बंगलहिन- का होगे गा आगेन तव?
सांवत- ओहो नराज झिन हो दीदी। काबर आगेव किके नइ काहत हवं। मय पुछत हवं हमर छत्तीसगढ़ म कइसे आना होइसे। आन कोति तो अऊ लकठा म ठउर-ठिहा रिहिस होही काहत हवं?
बंगलहिन- छत्तीसगढ़ कस आन कोति के मनखे मन नइये। इहां बाहिर वाले मनला गजब मया मिलथे। दार-चाऊर, साग-भाजी के जोखा घलोक हो जथे। इही पाके इहां जमगे हाबन। सरकार कोति ले सबो सुविधा घलोक मिलत हाबे त अब जाके काय करबोन।
सांवत- बने हवय दीदी, तुही मन आन देस राज ले आके तको इहां सुख ले हाबव। हमन इहचे के मूल निवासी आन तभो ले हमन ला हमरे घर दुवार खेती-खार ले कब निकाल देही तेकर कोनो ठिकाना नइये।
बंगलहिन- काबर निकाल देही गा। तुहर राज, तुहर घर-दुवार। अऊ खेती-खार के मालिक तुही मन तो आव, फेर काबर डर्राथव।
जइसने गोठकार सांवत मरार तइसने लेवइया माईलोगिन मन। पांच मिनट के लेवइया हा आधा घंटा ले कड़ार देथे। साग बेचाय के बाद सावंत मरार ह सइकिल मसकत-मसकत अपन गांव कोति जावत रद्दा भर माना केंप के बंगलहिन मनके बारे म गुनत रिहिस हाबे। देखले सरकार ल आन देस राज के मनला इहां सरी सुख सुविधा देके बसावत हाबे अउ हमन ल दुविधा म राखे हावय।
सांवत ह ये बजार ले ओ बजार किंजर के देख डरे हवय के हमर छत्तीसगढ़ राज म कतेक बाहिर के लोगन मन आ आके बसे हावय। सुख-सुविधा ले जियत हाबे। इही पाके एक मन म बल तको करय के कइसे सरकार ह हमरे घर-दुवार ले हमन ला खेदारही। चिरई-चिरगुन तो नोहन के ये खोंधरा ले ओ खोंधरा उड़ा जाबो। इही गुनत-गुनत अपन गांव पहुंचिस सांवत मरार।
गांव म गिस तव तहसीलदार ह गांव म बइठका लेवत राहय। सरकार के योजना के फरीफरकत करत राहय। इहां मंत्रालय बनही, बड़का-बड़का महल तनही। कोरी-कोरी सड़क लमियाही। सांवत ह साहेब ले पुछिस अऊ हमर का होही साहेब। तुहर का, तुमन ला मुआवजा मिलही। इहां बड़का-बड़का साहेब मन रिही, तुमन सुघ्घर पइसा झोकव अउ आन कोति जगह-भुइंया बिसाके राहव।
सावंत किथे- अऊ कहू हमन नइ जाबो त का होही?
साहेब किथे- हमर तो कुछु नइ बिगड़े तुहरे बिगड़ही। सरकार जेेन जोंगे हाबे तेन तो होबे करही। चाहे हांसी खुसी ले देवव या फेर जोर जबरई ले। खेत-खार तो दे परही।
सरकार ह अपन मनमानी कर दीस। सांवत मरार सहिक अऊ आन किसान मन मुआवजा के रूपिया झोक-झोक के, आन कोति खेती बिसाके किसानी करत हाबे। गांव के सबो किसान मन आन-आन गांव कोति जाके बसे हावय तेन पाके गांव के तरिया, नरवा, रूख-राई, संगी-साथी संग भेट करे बर सुरर जथे। इही पाके तीज-तिहार म जुन्ना गांव के सबो किसान मन सकला के अपन दुख-सुख के गोठ ल गोठियाथे।
तरिया पार म, नहवइया मन। कुआ-बउली म पनिहारिन। एक दूसर ल आन गांव के सगा बरोबर सोर संदेसा देवत हावय। चार महीना कमाय खाए बर आन राज चल देथे त अनगईहां जान। गजब दिन म भेट होथे त मया ह थोकिन जादच पलपलाथे। जब-जब ओमन सकलाथे तरिया-नंदिया म अइसनेहे गोठबात सुने बर मिलथे। ...तुमन कब के आए हव दई। ...अई हमन ला तो आठ दिन होगे, अउ तुमन? हमन आजे हाय हाबन...। बड़े लइका फोन करे रिहिस हाबे के अब इहू कोति पानी अवइया हाबे किके, ताहन झपकुन आगेन। हमर घर के सफ्फा खपरा गिरगे हाबे किहिस त हमू मन लघियात आय हाबन। वा हमर तो बियारा ल तो कते इंजिनीयर ह फेर नापत रिहिस किथे कोन जनी अऊ का बनाही ते। जे दे दिन गांव म पांव धरे ते दिन भइगे अइसनेच गोठ। मन के पीरा ताय सुनइया ल असकट लागे न गोठियइया ल।
इही सब गोठ गोठियाय बर तो गिने-गनाय दू चार परवार ल छोड़ ताहन सोनबरसा गांव के लोगन मन दुघरा ले बनि कमाके अपन-अपन घर-दुवार कोति लहुंटे हाबे। बादर घुरूर-घाररत करत, असाढ़ लकठागे। गरेरा म छानी खपरा के दुर्दसा बिगड़े हावय। चिरई-चिरगुन सहिक ये पेड़वा ले ओ पेड़ म अपन बसुंदरा बनावत किंजरइया-फिरइया मन ला अब फेर अपन डेरा जमाना हाबे अपनेच गांव म। जेन गांव म पुरखा के नेरवा झरे हाबय तेला छोड़े के मन तको तो नइ करय। अऊ इहां बसे तको तो नइ सकय। काबर के घर के छोड़े अऊ कुछुच तो नइ बांचे हाबे। किसान मन बिगर खेतिहर भुइंया भला कइसे रही। सावंत तको दू-चार दिन बर जनम भुइया म आथे। घर-दुवार के सरेखा करथे। ताहन फेर रेंग देथे, अपन दुघरा।
- जयंत साहू


text:
रायपुर, 17 मार्च 2018। मुख्यमंत्री डॉ .रमन सिंह प्रदेशव्यापी लोक सुराज अभियान के तहत आज अचानक धमतरी जिला के गांव डोंगरडुला (विकासखण्ड-नगरी) पहुंचिन। उहां देखते देखत गांव वाले मन के भीड़ उमड़ परिस। उमन गांव म साल के पेड़ के तरी गांव वाले मन के चौपाल लगाइन अऊ उंखर से चर्चा करके प्रधानमंत्री गृह योजना, प्रधानमंत्री उज्ज्वला योजना, तेंदूपत्ता बोनस वितरण, शौचालय निर्माण, राशन वितरण अउ पेयजल व्यवस्था के जानकारी लीन। डॉ. सिंह ह तेंदूपत्ता संग्राहक मन ल 8 दिन के भीतर चरणपादुका वितरित कराए के निर्देश अधिकारी मन ल दीन।
मुख्यमंत्री डॉ. सिंह ह गांव वाले मन के मांग म ग्राम डोंगरडुला म एक नवा आंगनबाड़ी भवन अऊ बेहड़ापारा म प्राथमिक शाला भवन ल तुरंते मंजूरी प्रदान करिन। संगेच गांव म निस्तारी व्यवस्था बर तीन तालाब मन के गहरीकरण अउ तालाब मन के तीर सोलर पंप लगाए बर स्वीकृति दीन। अइसनहे तीन किसान मन बर व्यक्तिगत तालाब खनन बर घलोक मंजूरी दीन। उमन गांव म संचालित करे जात उचित मूल्य दुकान के घलोक निरीक्षण करिन। ए दौरान गांव वाले मन ह बताइन कि गांव म मनखे मन ल समय म राशन मिलत हे। ए महिना के राशन गांव के मनखे उठा उरे हें। मुख्यमंत्री ह कक्षा सातवीं म पढ़इया छात्र सोमेन्द्र साहू अउ कक्षा चौथी के छात्रा कु. पोमेश साहू, संजना साहू अऊ ज्ञानेन्द्र ल अपन तीर बलाके नौ अउ चौदा के पहाड़ा घलोक पूछिन, जेखर वाचन करके लइका मन ह सुनाइन।
डॉ. सिंह ह गांव वाले मन ले चर्चा के बाद इहां हायर सेकेण्डरी भवन निर्माण बर कलेक्टर अउ वन मण्डलाधिकारी ल जल्दी जमीन चिन्हांकित करे ल कहिन। उमन गांव म बनाय गए प्रधानमंत्री गृह के अवलोकन करिन अऊ योजना ले लाभांवित हितग्राही श्रीमती कुमारीबाई नेताम, श्रीमती बहुराबाई यादव, फूलकुंवर निषाद अऊ श्रीमती तुलसीबाई साहू ले मुलाकात करिन। डॉ. सिंह ह गांव वाले मन के मांग म कोटेश्वर धाम बर पहुंच मार्ग अउ सोलर पैनल अऊ सामुदायिक निर्माण के घलोक घोषणा करिन।
मुख्यमंत्री ह बूढ़ादेव मंदिर म करिन पूजा-अर्चना
मुख्यमंत्री डॉ. सिंह ह ग्राम डोंगरडुला के बूढ़ादेव मंदिर म पूजा-अर्चना करिन अऊ प्रदेश के जनता के खुशहाली बर कामना करिन। उमन गांव वाले मन के मांग म बूढ़ादेव मंदिर के फर्शीकरण काम बर तीन लाख रूपिया प्रदान करे के घोषणा घलोक करिन। ए अवसर म सिहावा विधानसभा क्षेत्र के विधायक श्री श्रवण मरकाम, पूर्व विधायक श्रीमती पिंकी शाह, मुख्य सचिव श्री अजय सिंह, मुख्यमंत्री के प्रमुख सचिव श्री अमन कुमार सिंह अऊ बड़ संख्या म ग्रामीणजन उपस्थित रहिन।


text:
रायपुर। राज्यवासी मन बर बढ़िया खबर हे के रायपुर के नेहरु मेडिकल कालेज देस के पांचवां पीजीआई बने बर जात हे। राज्य सरकार ह येकर प्रस्ताव केंद्रीय स्वास्थ्य मंत्रालय ल भेज दिस हे। मंजूरी मिलत ही छत्तीसगढ़ म विस्वस्तरीय मेडिकल सिक्छा के संग मरीज मन ल बेहतर चिकित्सकीय सुविधा मिलही।
अब छत्तीसगढ़ म विस्वस्तरीय मेडिकल सिक्छा के संग मरीज मन बेहतर इलाज घलो मिलही। नेहरू मेडिकल कॉलेज के 90 के दशक म 700 बिस्तर मन के संग सुरू करेगे रहिस हे, वरतमान म येमा 1100 ले अधिक बिस्तर हे। एनकोलॉजी, रेडियोथैरेपी के ब्रांच सुरू होय के कारन बिस्तर मन के संख्या बढ़ायगे रहिस हे। मेडिकल कॉलेज म एमबीबीएस के 150 सीट हे। कुछु बिसय मन म डीएम अउ एमडी के पाठ्यक्रम घलो चलाय जात हे।
सूत्र मन के मानन त मेडिकल कालेज के पीजीआई संस्थान के रूप म विकसित होय के बाद हेमेटोलॉजी, इम्यूनो पेथोलॉजी, माइक्रोबायोलॉजी, पेरासाइटोलॉजी समेत एंडोक्राइनोलॉजी म मरीज मन के थायराइड अउ डायबिटीज के जांच के सुविधा मिल सकही। येखर अलावा मदर एंड चाइल्ड सेंटर म एचडीयू, आईसीयू, मेडिसिन यूनिट, रोबोटिक सर्जरी, नीकू, मिल्क बैंक व एडवांस इनफर्टिलिटी सेंटर क सुविधा होही। संग ही हेल्थ प्रोफेसनल के ट्रेनिंग देय बर एडवांस रिसर्च के सुविधा होही। एडवांस्ड न्यूरोसाइंस सेंटर घलो होही। येमा ओटी, आईसीयू व अन्य सुविधामन होही।
पीजीआई के दरजा मिले के बाद मेडिकल कॉलेज म इलाज के सुविधा मन राष्ट्रीय स्तर के हो जाही। संग ही मेडिकल कोर्सेस के स्तर घलो बढ़ही। नेफ्रोलॉजी, कार्डियोलाजी, गेस्ट्रोलॉजी जइसे बिसय मन म एमडी, डीएम के पढ़ाई रायपुर म ही हो सकही।
इहीं सेसन म मिल सकत हे मान्यता
केंद्रीय स्वास्थ्य मंत्रालय ह राज्य सरकार ल प्रस्ताव भेजे बर कहे रहिस हे। संभव हे के इहीं सेसन म मान्यता के कार्रवाई पूरी कर ले जाही। केंद्रीय स्वास्थ्य मंत्री जेपी नड्ढा पूरव म प्रदेस भाजपा संगठन के प्रभारी रहे हे।
खुस खबरी… रायपुर म विस्वस्तरीय मेडिकल सिक्छा के संग मरीज मन के बेहतर इलाज घलो
रायपुर। राज्यवासी मन बर बढ़िया खबर हे के रायपुर के नेहरु मेडिकल कालेज देस के पांचवां पीजीआई बने बर जात हे। राज्य सरकार ह येकर प्रस्ताव केंद्रीय स्वास्थ्य मंत्रालय ल भेज दिस हे। मंजूरी मिलत ही छत्तीसगढ़ म विस्वस्तरीय मेडिकल सिक्छा के संग मरीज मन ल बेहतर चिकित्सकीय सुविधा मिलही।


text:
जोहत कका ह हमर तीर-तार भर म नामही मंदहा बढई के नांव ले जाने जाथे। फेर ओकर गुन ले जादा ऐब ह ओकर चिन्हारी बनगे हवय । ओला खाय बर अन्न भले झन मिलय फेर संझउती बेरा म ओला दारु होना चाही। घर म बडका बेटा ललित,मंझली बेटी किरन अउ छोटकू बेटा हेमंत के संग […]
कहानी
नवा बछर के शुरुआत : कहानी
स्कूल के लइका मन गोठियावत रइथे कि ये पइत नवा बछर के शुरुआत कोन ढ़ंग ले करबो, त जम्मों झन अपन-अपन योजना अउ संगे संग पऊर नवा बछर के सुवागत कइसे करे रीहिन वहू ला सुरता करत राहय, एक झन कइथे हमन तो परवार भर के जम्मों झन जुरिया के दर्शन करे बर अउ पिकनिक […]
इस्कूल : छत्तीसगढ़ी कहानी
राज-छत्तीसगढ़, जिला-कवरधा, गांव- माताटोला, निवासी- गियारा बारा अक सौ, इस्कूल- सरकारी पराइमरी, कच्छा- पांचमी तक, गुरुजी-तीन, कुरिया- चार। बरामदा -पहिली दूसरी के, तीसरी चौथी बर एक कुरिया, एक कुरिया- पांचमी के,अउ एक गुरुजीमन बर। कच्छा- पांचमी, लइकन- तीस, बत्तीस। गुरुजी- गनित बिसय के, होमवर्क जाँचत रहिस। “सब झन अपन होमवर्क करके आये हव?” सब झन […]
मुसवा के बिहाव
एक ठन गांव मा भाटा के बारी रहिस।ओमा किसिम किसिम के भाटा फरे रहिस। खई खाए के चकर म उही म बिला बनाके रहे लगिस।एति ओति किदरत मुसुवा कांटा के झारी म अरझ गे तहां ले ओकर गोड़ म बमरी के कांटा, बने आधा असन बोजागे। मुसुवा पीरा म कल्ला गे, एति ओति कुदत लागे […]
हतास जिनगानी : नान्हे कहिनी
आज संझौती बेरा गांव के सडक तीर के एक ठन दुकान कोती घूमे बर गयेंव।नवा-नवा दुकान खुले रहय त संझौती बेरा म बहुत अकन मनखे के रेम लगय।काबर कि उंहा डिस्पोजल अउ चखना के बेवस्था घलो रहय। दुकानवाला ह कंगलहा दरुहा बर फोकट के हंडिया वाला पानी अउ पूरताहा बर फिरिज के पानी रखे रहय। […]
गऊ रक्छक : नान्हे कहिनी
काली बिहाने के बात हरे। दांत म मुखारी घसरत तरिया कोती जावत रहेंव। उदुप ले रद्दा म बैसाखू ममा संग भेंट होगे। बैसाखू ममा ह बइला कोचिया के नांव ले पुरा एतराब म परसिध हे। ममा ह देखिस ताहने पांव परिस। पांव पैलगी के बाद पूछेंव-कस ममा बिकट दिन म दिखेस ग! मनमाने नोट छापे […]
नवा बच्छर के गोठ
नौ बच्छर के संतराम डबल रोटी खाय बर सतरा दिन ले दू कोरी रुपया जमा करेबर ऐती ओती हाथ लमावत हे। जब ले डबल रोटी के नांव ल सूने हे तब ले ओकर मन उही में अटक गे हावय, फेर गरीब के लईका बर दू कोरी माने चालीस रुपया चार लाख आय।दाई ददा तो पहिलीच […]
मोर छत्तीसगढ़ के किसान
मोर छत्तीसगढ़ के किसान, जेला कहिथे भुंइया के भगवान । भूख पियास ल सहिके संगी , उपजावत हे धान । बड़े बिहनिया सुत उठ के, नांगर धर के जाथे । रगड़ा टूटत ले काम करके, संझा बेरा घर आथे । खून पसीना एक करथे, तब मिलथे एक मूठा धान । मोर छत्तीसगढ़ के किसान, जेला […]
पूस के रात : प्रेमचंद के कहानी के छत्तीसगढ़ी अनुवाद
हल्कू हा आके अपन सुवारी ले कहीस- “सहना हा आए हे,लान जउन रुपिया राखे हन, वोला दे दँव। कइसनो करके ए घेंच तो छुटय।” मुन्नी बाहरत रहीस। पाछू लहुट के बोलिस- तीन रुपिया भर तो हावय, एहू ला दे देबे ता कमरा कहाँ ले आही? माँघ-पूस के रातखार मा कइसे कटही? वोला कही दे, फसल […]
बइला चरवाहा अउ संउजिया
अचानक वो दिन मैं अपन मूल इसकुल म जा परेंव। टूरी मन मोर चारोखुंट जुरिया गे। मैं ह टूरी मिडिल इसकुल के हेडमास्टर हरंव न। टूरी मन अपन-अपन ले पूछे ल धर लिन- “कहाँ चल दे रेहे बड़े सर, इहाँ कइसे नइ आवस? हमर मन के पढ़ई- लिखई बरबाद होवत हे। चर-चर झिन सर मन […]


text:
जगदलपुर, 10 अगस्त 2018। जगदलपुर के श्रीमती मालती देवनाथ ल आज स्काई योजना के तहत 2 लाखवां स्मार्टफोन मिलीस। सुकरवार के दिन जब ओला ए बात के जानकारी मिलीस कि वो एक अइसन भाग्यशाली महिला हे, जऊन ल दू लाखवां स्मार्टफोन मिले हे, ओखर खुशी के ठिकाना नइ रहिस। ओ हर गरीब मन ल स्मार्टफोन देहे के ये योजना बर मुख्यमंत्री डॉ. रमन सिंह के आभार व्यक्त करत कहिन के वो खुद सिलाई के काम करथे अऊ आज नवा-नवा फैशन के दौर म खुद ल अपडेट रखना चाहथे। श्रीमती मालती ह कहिन कि नचा-नवा डिजाईन सीखे बर आज निश्चित तौर म स्मार्टफोन एक सशक्त माध्यम हे, फेर स्मार्टफोन बिसाए बर रुपए सकेलना आसान काम नइ हे। श्रीमती मालती ह बताइस कि वो स्मार्टफोन बिसाये बर कई पइत कोसिस करत रहिस, फेर इकट्ठा करे रुपया कहूं ना कहूं खरचा हो जात रहिस। ओ हर कहिस के स्मार्टफोन रखे के ओखर सपना मुख्यमंत्री डॉ. रमन सिंह ह पूरा करिस अऊ अब वो एखर से सिलाई बर नवा-नवा डिजाईन सीखही। स्मार्टफोन ले वो अब ग्राहक मन ल घलोक कपड़ा के डिजाईन ऑनलाईन भेजही।
Related Articles
मुख्यमंत्री उच्च शिक्षा ऋण ब्याज अनुदान योजना
तकनीकी अउ व्यावसायिक शिक्षा पाठ्यक्रम मन म प्रवेश लेहे म आर्थिक रूप ले कमजोर परिवार मन के पढ़ईया लईका मन शासन कोति ले दे जात बिना ब्याज के करजा मुख्यमंत्री उच्च शिक्षा ऋण ब्याज अनुदान् योजना (2012 ले संचालित) ले तकनीकी अउ व्यावसायिक शिक्षा पाठ्यक्रम मन म प्रवेश लेवइया आर्थिक रूप ले कमजोर परिवार मन […]
दीनदयाल उपाध्याय ग्रामीण कौशल योजना : एक दिवसीय कार्यशाला के आयोजन
रायपुर, 13 अगस्त 2018। दीनदयाल उपाध्याय ग्रामीण कौशल योजना के अंतर्गत राज्य म कई ठन व्यवसाय मन म प्रशिक्षित युवा मन ल रोजगार के बेहतर अवसर देहे के उद्देश्य ले छत्तीसगढ़ राज्य ग्रामीण आजीविका मिशन कोति ले कई ठन नियोक्ता कंपनी मन अऊ राज्य म कार्यरत परियोजना क्रियान्वयन एजेंसी मन के एक दिवसीय कार्यशाला ‘सी. […]
पहली पइत देखिन बड़का क्रिकेट स्टेडियम : रायगढ़, मुंगेली, बिलासपुर अऊ महासमुंद के 500 पंच-सरपंच
रायपुर, 03 अप्रैल 2018। हमर छत्तीसगढ़ योजना के तहत दू दिन के अध्ययन यात्रा म राजधानी रायपुर आए रायगढ़, मुंगेली, बिलासपुर अऊ महासमुंद जिला के कई पंचायत मन के प्रतिनिधि मन ह नया रायपुर के शहीद वीर नारायण सिंह अंतर्राष्ट्रीय क्रिकेट स्टेडियम देखिन। चारों जिला मन ले करीबन 500 पंच-सरपंच अध्ययन प्रवास म रायपुर आए […]


text:
अमेरिका ह आतंकवाद ल लेके पाकिस्तान के बिक्क्ट निंदा करत कहिन के पाकिस्तान के जमीन ले अंतर्राष्ट्रीय आतंकवाद के साजिश रचे जात हे। ट्रम्प प्रशासन ह आतंकवाद के खिलाफ करे गए भारत के कार्रवाई के सराहना घलोक करे हें। अमेरिका के विदेश विभाग ह अपन वार्षिक रिपोट ‘कंट्री रिपोट ऑन टेररिज्म’ म कहे हे के […]
Videsh
मंगल ग्रह म कम होइस धूर्रा के फइलई: नासा
बिम्सटेक सम्मेलन: काठमांडू घोषणापत्र म आतंकवाद ल बताए गीस बड़का खतरा
प्रधानमंत्री मोदी बिम्सटेक सम्मेलन म हिस्सा लेहे काठमांडू पहुंचिन
प्रधानमंत्री नरेंद्र मोदी चौथइया बिम्सटेक सम्मेलन म हिस्सा लेहे खातिर काठमांडू पहुंच गए हें। ए पइत सम्मेलन के मुख्य विसय हे – बंगाल के खाड़ी शांति, खुशहाली अऊ स्थायित्व के तरफ। सम्मेलन म सुरक्षा अऊ आतंकवाद जइसे अहम मुद्दा मन म सहयोग बढ़ाय के संगें-संग कनेक्टीविटी अऊ आर्थिक साझेदारी बढ़ाय के मसला म घलोक रणनीति […]
मॉरीशस म 11वां विश्व हिन्दी सम्मेलन के शुरूआत
पूर्व प्रधानमंत्री अटल बिहारी वाजपेयी ल देहे गीस श्रद्धांजलि 11वां विश्व हिन्दी सम्मेलन मॉरीशस म शुरु होइस। उद्घाटन समारोह म पूर्व प्रधानमंत्री अटल बिहारी वाजपेयी ल श्रद्धांजलि देहे गइस। विदेश मंत्री सुषमा स्वराज समेत भारत के कई आन मंत्री मन ये सम्मेलन म ले भाग लेवत हें। ए पइत के मुख्य विसय हे “हिन्दी विश्व […]
हिरोशिमा परमाणु हमला के 73वा बरसी आज, दुनियाभर ले परमाणु हथियार के उन्मूलन के आह्वान
चीन पहुंचिस मोदी त ड्रैगन कहिस अइसन सुवागत करबोन के भारत झकना जाही
जलवायु बदलाव ले उष्णकटिबंधीय इलाका मन मं हो सकत हे जादा बरसा: नासा
[responsivevoice_button voice=”Hindi Female” buttontext=”ये खबर ला सुनव”] भाषा, वाशिंगटन, 11 जून 2017। नासा के एक नवा अध्ययन मं चेतावनी देहे गए हे कि पृथ्वी के तापमान सरलग बाढ़त हे, अइसन मं एखर उष्णकटिबंधीय क्षेत्र मन मं बरसा के मात्रा मं बहुत वृद्धि होही। नासा के जेट प्रोपलशन लैबोरेटरी के वैज्ञानिक हो गीस सू के नेतृत्व […]
प्रधानमंत्री मोदी अऊ शी के मुलाकात मं होइस भारत-चीन संबंध सुधारे उपर चर्चा
[responsivevoice_button voice=”Hindi Female” buttontext=”ये खबर ला सुनव”] भाषा, अस्ताना, 09 जून 2017। प्रधानमंत्री नरेंद्र मोदी हर अस्ताना मं आयोजित शंघाई सहयोग संगठन शिखर सम्मेलन ल बाहिर आज चीनी राष्ट्रपति शी चिनफिंग ले मुलाकात करिन। दुनों नेता मन ह चीन-पाकिस्तान आर्थिक गलियारा अऊ परमाणु आपूर्तिकर्ता समूह मं भारत के सदस्यता के मुद्दा म बढ़त मतभेद मन […]
ब्रिटेन मं चुनाव परिणाम के बाद टेरीजा उपर बढि़स दबाव
[responsivevoice_button voice=”Hindi Female” buttontext=”ये खबर ला सुनव”] भाषा, लंदन, 09 जून 2017। ब्रिटेन के मध्यावधि चुनाव म ब्रिटेन के प्रधानमंत्री टेरीजा के कंजर्वेटिव पार्टी ह बहुमत हासिल करे मं नाकाम रहे हे, जेखर कारन उखंर उपर इस्तीफा देहे के दबाव बढ़ गए हे। टेरीजा ह जटिल ब्रेग्जिट वार्ता मं अपन स्थिति मजबूत करे के प्रयास […]


text:
रायपुर। राजधानी म बर्ड काउंट इंडिया ह छत्तीसगढ़ म पक्षी मन के गणना के कार्य ल पूरा कर लिस हे। बता दन कि वनांचल क्षेत्र म आज भी पक्षी मन के परम्परागत गुलेल ले शिकार होवत हे। राज्य के वन मन म 400 ले भी ज्यादा पक्ष मन के प्रजाति के बसेरा हवय, ये सा बढ़िया खबर कहे जा सकत हे।
बहरहाल, वन विभाग अउ बर्ड काउंट इंडिया के बीच पक्षी मन के गणना ल लेकर मेमोरेंडम ऑफ अंडरस्टैंडिंग (एमओयू) यानि समझौता करार होए रिहिस हे। ये मामला म पक्षी वैज्ञानिक सोहेल कादीर ह बताइस कि राज्य के गठन के बाद पहिली बार राज्य के वन मन म पाए जाने वाले पक्षी मन के गणना करे गिस हे। एमा 400 ले भी ज्यादा प्रजाति के पक्षी मन के बसेरा छत्तीसगढ़ के वन मन म पाए गेहे। वहीं शोधकर्ता सी. नायडू ह कहिन कि दक्षिण बस्तर, सरगुजा, जशपुर आदि क्षेत्र मन म पक्षी जंगल मन म ज्यादा पाए गे हे। हालांकि ये क्षेत्र मन म परम्परागत गुलेल ले पक्षी मन के शिकार घलो होवत हवय। 150 ले ज्यादा प्रजाति के पक्षीमन ह प्रवासी हवय। जेमन सरदी के मौसम म आथे। एमा सबले ज्यादा पानी म रहइया पक्षी हवय।
शोधकर्ता मन ल राज्य म रहइया 75 फीसदी प्रजाति के पक्षी मिलिस हे। गांव अउ शहर म गुलेल आसानी ले उपलब्ध हो जाथे। जे ह आए दिन पक्षी मन बर काफी घातक साबित होवत हे। एखर ले बड़े ही आसानी ले पक्षी मन के शिकार करके उँखर अस्तित्व ल खतरा म डाले जात हे। अइसे म वन विभाग अउ पक्षी प्रेमी मन ह पक्षी ल बचाए बर सामाज म जागरूकता लाए के बात कहिन हे।
प्रधान मुख्य वन संरक्षक आरके सिंह ह बताइस कि बर्ड काउंट इंडिया ह प्रदेश के सब्बों 27 जिला म गणना के कार्य करिस हे। अब वन विभाग म पक्षी मन बर संस्थागत व्यवस्था बनाए के प्रयास अउ योजना बनाए के बात कहे जात हे। बहरहाल, पक्षी मन के संरक्षण ले कई फायदा हे। खासतौर म पक्षी किसानो मन के मित्र होथे। धर्म अउ शास्त्र मन म पक्षी के विषय म बहुत कुछ उल्लेख करे गेहे। बता दन कि राज्य म 12 दुर्लभ प्रजाति के पक्षी मन के गणना करइया मन ल मिलिस हे।
छत्तीसगढ़ म पक्षी मन के गणना के कार्य पूरा
रायपुर। राजधानी म बर्ड काउंट इंडिया ह छत्तीसगढ़ म पक्षी मन के गणना के कार्य ल पूरा कर लिस हे। बता दन कि वनांचल क्षेत्र म आज भी पक्षी मन के परम्परागत गुलेल ले शिकार होवत हे। राज्य के वन मन म 400 ले भी ज्यादा पक्ष मन के प्रजाति के बसेरा हवय, ये सा बढ़िया खबर कहे जा सकत हे।


text:
रायपुर । सासन के संचार क्रांति योजना म रायपुर दकिछ्न विधायक अउ प्रदेस के कृषि एवं सिंचाई बृजमोहन अग्रवाल ह जोन- 6 मठपुरैना समुदाययिक भवन अउ जोन- 5 दीनदयाल उपाध्याय नगर के समुदाययिक भवन म आयोजित कारयक्रम म हितग्राही मन ल स्मार्ट मोबाइल फोन वितरित करिन।
ये दउरान उमन ह लाभारथी मन ले बातचीत घलो करिन अउ ये योजना के बारे म उंकर अनुभव जानिस। इस दउरान लोगन ह खुलके मोबाइल फोन मिले के खुसी जाहिर करिन। मठपुरैना के समुदाययिक भवन म बृजमोहन अग्रवाल ह मठपारा निवासी सरोज यदु ल स्मार्ट फोन देवत कहिन के ये स्मार्ट फोन म बिजली विभाग, नगर निगम, नेता, जनप्रतिनिधि, रिश्ते, नाते सबो के नंबर सेव करके रखबे अउ जरूरत पड़े म संबंधित व्यक्ति ल फोन करबे। तभे सरोज ह तपाक ले कहिन “भैया तोर नंबर ल पहिली एमा डाल दे, तहि त हमर नेता हस” तुहि ल फोन करहु।
सरोज के ये शब्द सुनत ही अग्रवाल अपन हंसी नइ रोक पाइस अउ मुस्कुरात हुए कहिन “ठीक हे मोर नंबर ल तको रख ले दीदी” कोनों मोर लायक काम रहही त कर लेबे फोन” कहत हुए उमन अपन नंबर उंखर मोबाइल म सेव कर लिस। ये योजना के लाभारथी मठपारा निवासी अंजुम कुरैशी, मालती यदु घलो श्री अग्रवाल के हाथ मन ले स्मार्ट फोन प्राप्त करिन। उमन कहिन के पारिवार के लोग नमन ले बात करे म अब सहूलियत होही।
अब इही म बतिया लुहु
दीनदयाल उपाध्याय नगर सामुदायिक भवन म घलो बृजमोहन ह चंगोराभाठा, अश्वनी नगर सहित विभिन्न क्षेत्र के लोगन ल स्मार्ट फोन सउपिन। ये अवसर म चंगोरा भाठा निवासी सलोनी ध्रूव ल स्मार्ट फोन वितरित करत हुए अग्रवाल ह कहिन के ” स्मार्ट मोबाइल फोन तै रखबे के लइका मन ल देबे” तब सलोनी ह कहिन के “भैया मैं ह, शास्त्री मारकीट म बोझा ढोय के काम करथों, मोर तीर मोबाइल नइ रहीस। अब महू ह घर ले बाहिर काम करथों त घर के चिंता लगे रहिथे अब इही म बतिया लुहु”। यहां रूपा बाई ध्रुव, उर्मिला साहू ल घलो बृजमोहन ह स्मार्ट फोन प्रदान करिन। ये अवसर म वन विकास निगम के अध्यक्ष निवास मद्दी, जोन अध्यक्ष सालिक सिंह ठाकुर, केके अवधिया, अनुराग अग्रवाल, राम शिवहरे, मुकेश गंगवानी, मंडल अध्यक्ष बिहारी लाल साहू, चूड़ामणि निर्मलकर, मुकेश पंजवानी समेत नागरिक मन उपस्थित रहिन हे।
मोबाइल मिले से एक झन कहिन के भैया तोर नंबर ल एमा डाल, तो दूसर कहिस के घर के चिंता होगे दूर
रायपुर । सासन के संचार क्रांति योजना म रायपुर दकिछ्न विधायक अउ प्रदेस के कृषि एवं सिंचाई बृजमोहन अग्रवाल ह जोन- 6 मठपुरैना समुदाययिक भवन अउ जोन- 5 दीनदयाल उपाध्याय नगर के समुदाययिक भवन म आयोजित कारयक्रम म हितग्राही मन ल स्मार्ट मोबाइल फोन वितरित करिन।


text:
नारायणपुर, 07 मई 2018। जिला के पुलिस अधीक्षक श्री जितेन्द्र शुक्ल ह स्कूली लइका मन के संग कुछ समय बिताइन। उमन लइका मन के संग बॉलीबाल अऊ फुटबाल तको खेलिन। श्री शुक्ल ह लइका मन ल मया के संग उंखर संगवारी जइसे गोठ बात करिन। उमन नान्हे-नान्हे लइका मन के संग फोटो घलोक खिंचवाईन। ये सब तब देखे ल मिलीस जब जिला मुख्याल नारायणपुर म सुकरवार 4 मई के दिन पुलिस अधीक्षक श्री जितेन्द्र शुक्ल ह गरमी के दिन के खेल प्रशिक्षण शिविर के विधिवत शुभारंभ करिन। समर कैम्प बालक क्रीडा परिसर म आयोजित करे जात हे। समर कैम्प के शुरूआत 1 मई ले होए हे जऊन 21 मई तक चलही।
ए अवसर म सहायक आयुक्त जिला आदिम जाति कल्याण श्री के.एस. मसराम खेल प्रशिक्षक श्री ए.के. फारूखी समेत आन अधिकारी अऊ स्कूल के लइका मन मौजूद रहिन। समर कैम्प म लइका मन ल निःशुक्ल प्रशिक्षण देहे जात हे। प्रशिक्षण दू पारी म आयोजित करे जात हे। पहली पारी बिहनिया 6 बजे ले 9 बजे दूसर पारी संझा 4.30 ले 6.30 बजे तक हवय। समर कैम्प म बास्केटबाल, फुटबाल, तीरंदाजी, एथलेटिक्स, कबड्डी, खो-खो, व्हॉलीबाल आदि के प्रशिक्षण देहे जात हे।
एसपी साहेब लइका मन संग बनिन लइका, समर कैम्प के करिन विधिवत शुभारंभ
नारायणपुर, 07 मई 2018। जिला के पुलिस अधीक्षक श्री जितेन्द्र शुक्ल ह स्कूली लइका मन के संग कुछ समय बिताइन। उमन लइका मन के संग बॉलीबाल अऊ फुटबाल तको खेलिन। श्री शुक्ल ह लइका मन ल मया के संग उंखर संगवारी जइसे गोठ बात करिन। उमन नान्हे-नान्हे लइका मन के संग फोटो घलोक खिंचवाईन। ये सब तब देखे ल मिलीस जब जिला मुख्याल नारायणपुर म सुकरवार 4 मई के दिन पुलिस अधीक्षक श्री जितेन्द्र शुक्ल ह गरमी के दिन के खेल प्रशिक्षण शिविर के विधिवत शुभारंभ करिन। समर कैम्प बालक क्रीडा परिसर म आयोजित करे जात हे। समर कैम्प के शुरूआत 1 मई ले होए हे जऊन 21 मई तक चलही।


text:
जशपुर । विकास के गंगा बहाय के दावा करइया जिला प्रसासन के पोल वो बेरा म खुल गिस, जब इलाकी के एक सियान के मउत गांव म बुनियादी सुविधा मन के अभाव म होगिस। घटना एक अइसे गांव के हे, जिहां न त गांव तक पहुंचे बर सड़क हे, न बिजली के सुविधा, न ही पानी।
बीते दिन म पत्थलगांव विकासखंड के ग्राम फ़रसाटोली गांव के एक सियान के हारट अटैक ले मउत होगिस। हारट अटैक आय के बाद परिजन मन ओला अस्पताल ले जाय बर गाड़ी बुक करवाइस। लेकिन गाड़ी गांव तक पहुंच सकीस, काबर के इहां त रोड नइए। मजबूरन जान बचाय बर परिजन खाट म लिटाके सियान पगडंडी मन ले सड़क तक लेके आइन। पगडंडी के रद्दा म नदी-नाली ले होके गुजरत हे, जेकर चलत 3 किलोमीटर के रास्ता तय करे म 2.30 घंटी के समय लग गिस। जइसे-तइसे सियान अस्पताल त पहुंच गे लेकिन तब तक देर हो चुके रहिस हे अउ सियान के सांस रास्ता म ही थम चुके रहिस हे। बतादन के अइसे पहिली बार नइ होइस हे। पहिली घलोक दू गरभवती महिला मन के समय म अस्पताल नइ पहुंचे के कारन मउत हो चुके हे। येकर बाद भी प्रसासनिक अधिकारी मन ह कोनो कारगर कदम नइ उठावत हे।
मृतक के बेटे तिलक मिरी के कहिना हे के सड़क के कमी गांव के लोगन बर सबले बड़ समस्या बने हुए हे। दरजन आवेदन देय के बाद घलो अब तक येकर पहल नइ करे गिस हे। बनटोला लगभग 70 बछर पूरव आबाद होय रहिस हे। 200 ले अधिक आबादी वाले ये गांव म सड़क के संग बिजली अउ पानी के सुविधा घलोक नदारद हे।
3 किमी के रद्दा तय करे म लगिस ढ़ाई घंटा
जशपुर । विकास के गंगा बहाय के दावा करइया जिला प्रसासन के पोल वो बेरा म खुल गिस, जब इलाकी के एक सियान के मउत गांव म बुनियादी सुविधा मन के अभाव म होगिस। घटना एक अइसे गांव के हे, जिहां न त गांव तक पहुंचे बर सड़क हे, न बिजली के सुविधा, न ही पानी।


text:
बेमेतरा। दुर्ग जिला के मोहरेंगा हाई स्कूल म सिक्छक मन के कमी ल लेके अभिभावक मन के गुस्सा फूट पड़िस। लइका मन अउ अभिभावक मन ह स्कूल म ताला जड़ दिन। अतना ही नइ उमन अहिवारा-बेरला मारग ल जाम कर दीन।
बेरला-अहिवारा मारग बाधित होय के सूचना म मउवका म पहुंचे बीईओ ह तत्काल अस्थाई रूप ले शिक्षक मन के कमी पूरा करिन। अउ उमन ह स्थाई सिक्छक बर जिला सिक्छा अधिकारी ल जानकारी दीस हे।
स्कूल म पाछू के दू बछर ले दू ही सिक्छक पदस्थ हे। स्कूल म चार बिसय के शिक्षक नइए। जेकर चलत लइका मन के पढ़ाई प्रभावित होवत हे अउ रिजल्ट घलो खराब होवत हे। पाछू बछर 10वीं के 54 छात्र मन म महज 13 छात्र ही पास होय रहिन हे। अब स्कूल म सिक्छक मन के कमी ल लेके छात्र णV अउ अभिभावक मन के गुस्सा फूट पड़िस।
Home ताजा समाचार अभिभावक मन के गुस्सा फूटिस… स्कूल म जड़ीन ताला..


text:
डॉ. रमन सिंह अचानक पहुंचिन ससौली के समाधान शिविर म
कोटीनाला म पुल निर्माण बर 15 लाख, ससौली म महिला मंगल भवन बर 8 लाख रूपिया तुरंते मंजूर
लुण्ड्रा, मैनपाट, बतौली अऊ सीतापुर विकासखण्ड मन म जल्द दूर होही कम वोल्टेज के समस्या
काली के बांचे समाचार। मुख्यमंत्री डॉ रमन सिंह ह सरगुजा जिला के विकासखण्ड मुख्यालय लुण्ड्रा म शासकीय कॉलेज खोले के घोषणा करे हें। उमन कहिन के ए कॉलेज के प्रस्ताव अवइया बजट म सामिल करे जाही। मुख्यमंत्री ह आज मंझनिया प्रदेशव्यापी लोकसुराज अभियान के तहत सरगुजा जिला के ससौली (विकासखण्ड-लुण्ड्रा) म आयोजित समाधान शिविर म ये घोषणा करिन। डॉ. सिंह ए शिविर म हेलीकॉप्टर ले अचानक पहुंचिन। उहां उमन ससौली क्लस्टर के गांव मन के गांव वाले मन ले मिले आवेदन मन म करे गए कार्रवाई के जानकारी प्राप्त करिन। गांव वाले मन मुख्यमंत्री ले विकासखण्ड मुख्यालय लुण्ड्रा म शासकीय महाविद्यालय खोले के मांग करे गइस, जऊन म उमन अपन सहमति प्रदान करिन। उमन शिविर म कई ठन हितग्राहीमूलक योजना मन के तहत सामान आदि के घलोक वितरण करिन।


text:
अकरसहा पानी गिरे लगिस। रामधन फिकर- मगन होगे। ओला समझ नई आवत रिहीस के अब का करे? जेन बइला गाड़ी म ओ बइठे रिहीस ओमा चाउर भराय रहय। ओहर फंसे ओ जघा रिहीस जिहां दुरिहा – दुरिहा ले कोन्हों गांव दिखत नई रिहीस। कोन्हों गांव के तीर म फंसे रिहीतिस त ऊंहा थिरवाव कर सकत रिहीस। छइहां देख के चाऊंर ल भींगे ले बचा सकत रिहीस पर इहां तो दुरिहा – दुरिहा ल सिरिफ खेते – खेत रिहीस। बइला मन गाड़ा ल खींचना चाहत रिहीन पर पानी के बूंद बड़े – बड़े रिहीस ऊपर ले आंधी धूंधी उठे रिहीस। बइला मन गाड़ा ल खींच नई पात रिहीन। रामधन अपन आप ल बचाए बर पंछा ल मुड़ म डारे रिहीस पर ऊहूं भींग गे। अउ पानी ओकर मुड़ ल भींगाये लगिस। रद्दा मं एक पेड़ मिलीस। बइला मन ऊही मेर रुक गे। रामधन ल घलोक ऐ जघा मुड़ बचाय के लइक लगीस। ओहर गाड़ा के खाल्हे आ के खुसरगे अउ पानी रुके के रद्दा जोहे लगीस।
पानी सोसन भर गिरके धीरे – धीरे रुके लगीस। रामधन गाड़ा के खाल्हे ने निकलिस। ओहर देखिस – चाऊंर भराय बोरा मन भींग गे हे। ओहर एक ठन बोरा ल खोल के देखिस – चाऊंर घलोक भींग गे रिहीस। रामधन ल अब अपन भींगे के नई, चांऊर भींगे के फिकर सताये लगीस।
रामधन फिकर म एकर सेती बूढ़गे काबर के ओहर एक नौकर रिहीस। ओहर गौंटिया के घर नौकरी करय। गौटिया के नाव दो दयाराम रिहीस पर ओकर करम दया धर्म ले दुरिहा के रिहीस। ओकर ले एक पांव आगर ओकर सुवारी रिहीस। नाव तो ओकरो कलयानी रिहीस पर कलयान का होथे ऊहू ल ओहर नई जानय। ओमन छुआछूत मानथे या नई ऐला तो कोनो समझ नई पाइन पर अतका लोगन जानत रिहीन के ओकर घर जेन भी जाथे, ओला दुरिहा म बइठे ल परथे। ओकरे ही गांव के आदमी मन काबर, अतराब भर के गांव वाले मन घलक ओकर तीर म बइठे के हिम्मत नई कर पावै। काबर के अतराब भर मं ऊही एक ठन गउंटिया रिहीस जेकर डेरौठी म सब ल झूके ल परे। ओ क्षेत्र आरक्षित क्षेत्र रिहीस। पंच सरपंच आरक्षित कोटा के रहय पर पंचायत ल चलाय गौटियां हर। गौटियां के इशारा पर पंचायत के काम होवै। अधिकारी – कर्मचारी होवय या नेता मंत्री, सबे गौटियां के घरे म आवय। चुनाव के समे लोगन ल कंबल, लुगरा, दारु, पइसा मिलय ऊहू ल गांव वाले मन गौटिया के ही मेहरबानी मानय …।
पानी रुके गे रिहीस। पर गाड़ा ल आघू डहर बढ़ाये के हिम्मत रामधन नई कर पात रिहीस। रामधन बइला मन ल ढिलके पेड़ म बांध दे रिहीस। ओहर फेर गाड़ा तरी आ के बइठ गे।
रामधन के आंखी के आगू म ओ दिन के घटना दिखे लगीस – रामधन एक कोंटा म बइठे रिहीस। ओहर डोरी आंटत रिहीस। उही बेरा गौटियां के बेटी धोये चाऊंर सुखोये ल जावत रिहीस। ओकर लुगरा के अंचरा रामधन ल छु दीस। बात गौटिया तक पहुंचिस, तब गौटिया गुसियागे। किहीस – तुम छोटे मन ल थोरिक भाव का देथन, मुड़ी म चढ़े बर तियार हो जाथौ। ये चाऊंर अपन घर ले जा, खा लेना। आगू अइसन करबे त ठीक नई होही …।
ओ दिन तो चाऊंर दू ऐ किलो रिहीस होही। गौटिया सहज म दे दे रिहीस पर आज कई बोरा म चाऊंर भराये रिहीस। सबो बोरा के चाऊंर भींगगे थोरिक – थोरिक भींग गे रिहीस। का ऐ चाऊंर ल घलोक मोला गौटिया दे दिही … नई … नई… अइसन नई हो सकै। मोर कमाई मे से काटही। पर मोर साल के कमई भी तो अतका नई होवै, जेमा एक साल म छुटा जाही। … पर मोला तो कमई के मजदूरी नई देही त मोर घर कइसे चलही? कइसे बने होही मोर लइका …?
रामधन के आंखी के आगू म ओकर लइका के चेहरा किंजरगे – ओहर बीमार रिहीस। कतको उपचार कराये के बाद भी ओकर बीमारी नई जावत रिहीस। रामधन सोचे रिहीस – अब के बार जेन मजदूरी मिलही, ओकर ले लइका के शहर ले ग के इलाज कराहूं। रामधन ल अपन बाई के सुरता आगे जउन मरत समे कहे रिहीस – रघु के ददा, मोर रघु ल खूब लाड़ पियार देहू। कोनो किसम के दुख मत देहू। आज ले तुम ऐकर ददा ही नइ दाई घलोक आवौ … अउ ओकर बाई सुवरग सिधारगे …।
जब ले रामधन के बाई सुवरग सिधारे रिहीस, तब ले घर के जम्मों जिम्मेदारी राधन के मुड़ म आ गे रिहीस। परिवार – समाज के लोगन मन रामधन ल दूसरा बिहाव करे बर किहीन पर रामधन ककरो बात ल नई मानिस …।
अभी रामधन बिचार म भटकत रिहीस तभे गांव के एक किसान दीना आइस। कहिस – अरे, रामधन तंय कहां ले आवत हस अउ ऐ मेर काबर गाड़ा ल खड़ा कर दे हस ..?
रामधन गाड़ा तरी ले बाहिर अइस। किहीस – मंय गौटियां के घर के धान कुटाये बर गे रेहेवं दीना। गाड़ा म रखे सबो बोरा के चाउंर भींग गे हे।
– पानी तो छोड़ दे हे फेर काबर इही के इही मेर हस …।
– का बताववं दीना … मोला तो कुछू उमझत नई हे के का करवं …?
– आखिर बात का हे, कुछू तो फुरिहा …?
रामधन ओ दिन के जम्मों कहानी दीना ल सुना दीस। सुन के दीना हंसे लगीस। दीना ल रामधन बोक बाय देखे लगीस। ओ ल लगीस – दीना घलक ओकर बिबसता के हांसी उड़ावत हे … कहिस – हंसे ले भइया, हसं ले। गरीब मजदूर पर सब ला हांसीच तो आथे।
दीना हांसी ल रोक के किहीस – मूरख, मंय तोर गरीबी अउ लाचारी पर नई हांसत हवं … मोला तो तोर मुरखता पर हंसी आवत हावै। इहां तोर भाग के तारा खुले हवै अउ तंय रोये धोये ल बइठे हस …?
– भाग के तारा … का कहत हव, मंय समझ नई पावत हवं दीना …।
– तंय एक काम कर … दीना रामधन के कान म कुछू फुसफुसाइस। अब रामधन के समझ म दीना के हंसी के बात आ गे।
रामधन गाड़ा म बइला म ल फांद के गांव डहर चल परिस। ओहर गाड़ा बइला ल गौटिया के घर न लेग के अपन घर लेगे। अउ अपन घर करा गाड़ा बइला ल ढील के गौटिया के घर रेंगत अइस।
गौटिया घर ले बाहिर आइस। देखिस – रामधन बिना गाड़ा बइला के आय हवै। ओहर रामधन ल पूछिस – रामधन, गाड़ा बइला दिखत नई हे …।
रामधन रुआंसू होगे। गौटिया हड़बड़ाइस – कहूं गाड़ा ल कोनो लूट लाट तो नइ लीस। अभी जादा दिन होय घलोक नई रिहीस – गांव वाले मन धान कुटा के आवत रिहीन। कुछ लुटेरा मन ऊंनला लुट ले रिहीन। गौटिया हड़बड़ाहट म रामधन ले पूछ बइठिस – रद्दा म कोनो लुट तो ….।
गौटिया अपन बात ल पूरा करतिस के रामधन किहीस – नइ, अइसन कोनो बात नइ होय हावै।
– फेर गाड़ा बइला कहां हे …?
– मोर घर मेर …।
– काबर ..?
– ओमा रखाये जम्मों बोरा के चाउंर ह भींग गे हे मालिक … मोर ले गलती होगे, मोला क्षिमा देहू …।
– क्षिमा .. कइसे गोठियाथस रामधन …?
– बोरा म भराये चाऊंर भींग गे हे, त ओहा छुआ गे हे गौटिया …।
अब गौटिया के ओठ म मुसकान तयरे लगीस। किहीस – मूरख, कहूं अन्न घलोक छुआथे ?
– पर ओ दिन …।
अब गौटिया ल सब बात समझ आ गे। किहीस – अच्छा, त तंय ओ दिन के बात ल आज ले धरे हस … ओहर एक कन चाऊंर रिहीस। ये तो गाड़ा भर हे… परलोखिया, मंय तो मजाक करे रहे हव। जा अपन घर अउ गाड़ा बइला ल ले के आ …।
रामधन अपन घर गीस। बइला गाड़ा ल गौटिया के घर तीर लइस। ओमा रखाय चाऊंर ल निकालिस अउ गौटिया के घर म रख दीस। अब रामधन ल समझ आ गे कि जात – पांत, छूआछूत, भेदभाव सब दिखावा आवै। ये सब उही मेर लागू होथय जिहां आदमी ल जादा नुकसान नइ होवै। जादा नुकसान के संगे संग आदमी के आस्था घलोक डगमग हो जाथे।
गौटिया के घर भींगे चाऊंर रखत रामधन के ओंठ म मुसकुराहट तैरे लगीस।


text:
छत्तीसगढ़ के मुख्यमंत्री डॉ. रमन सिंह ले आज इहां ऊंखर निवास कार्यालय म पूर्व संसदीय सचिव श्री विजय बघेल के नेतृत्व म राजनांदगांव, दुर्ग अऊ भिलाई के फिल्म कलाकार मन के प्रतिनिधि मंडल ह सौजन्य मुलाकात करिस। उमन मुख्यमंत्री ल बताइस कि राजनांदगांव जिला के ग्राम सुकुल दैहान निवासी श्री अंकुश देवांगन अऊ श्री पूर्णानंद देवांगन अउ ऊंखर साथी मन कोति ले अंतरिक्ष विज्ञान उपर आधारित ‘महाधूमकेतु’ फिल्म के निर्माण छत्तीसगढ़ म करे जात हे, जऊन आठ देश मन म वो देश मन के नाम के संग एक संग रिलीज करे जाही। ए फिल्म म महाधूमकेतु उपर नियंत्रण बर भारतीय अंतरिक्ष वैज्ञानिक मन के योगदान ल फिल्माये जाही। ये फिल्म भारत-अमेरिका अऊ महाधुमकेतू, भारत-चीन अऊ महाधूमकेतु भारत-इजरायल अऊ महाधूमकेतू, भारत-नेपाल अऊ महाधूमकेतु, भारत-श्रीलंका अऊ महाधूमकेतु, भारत-पाक्स्तिान अऊ महाधूमकेतु अऊ भारत-बांगलादेश अऊ महाधूमकेतु के नाम ले वो देश मन म प्रदर्शित होही। मुख्यमंत्री ह फिल्म के ए नांव मन के विमोचन करिन। उमन फिल्म के निर्माण ले जुड़े पटकथा लेखक श्री अंकुश देवांगन अऊ बनइया श्री पूर्णानंद देवांगन संग उंखर पूरा टीम ल शुभकामना दीन। मुख्यमंत्री ह फिल्म के विषयवस्तु के घलोक तारीफ करिन। ए अवसर म श्री अंकुश देवांगन संग लोकगायिका श्रीमती रजंनी रजक संग रूआंबांधा के पार्षद अउ रंगकर्मी श्री राजेन्द्र रजक अउ आन बहुत अकन सहयोगी उपस्थित रहिन।
Related Articles
नव नियुक्त नागालैंड डीजीपी लांगकुमार ह मिलिस मुख्यमंत्री ले
रायपुर, 26 जून 2018। नव नियुक्त नागालैंड महानिदेशक (डीजीपी) श्री टीजी लांजकुमार ह मुख्यमंत्री डॉ रमन सिंह ह ले सौजन्य मुलाकात करिन। मुख्यमंत्री ह ओ मन ल उंखर नवा पोस्टिंग म बधाई दीन अऊ ओ मन के उज्जवल भविष्य के कामना करिन। हम आप ल बता देवन के छत्तीसगढ़ म श्री लांगकुमार पुलिस के अकतहा […]
मुख्यमंत्री ह दीन बगीचा म 122 करोड़ रूपिया के विकास काम मन के सौगात
मुख्यमत्री डॉ रमन सिंह ह आज प्रदेश व्यापी अटल विकास यात्रा के तहत जशपुर जिला के बगीचा विकासखंड मुख्यालय म आयोजित आमसभा म लगभग 122 करोड़ रूपिया के लागत के 345 कई ठन कार्य मन के लोकार्पण अऊ भूमिपूजन करिन। उमन एमां ले 65 करोड़ 98 लाख़ रूपिया के 61 काम मन के भूमिपूजन अऊ […]
महाराणा के संगठन कौशल सबो समाज मन बर प्रेरणादायक- डॉ. रमन सिंह
महाराणा प्रताप जयंती समारोह म सामिल होइन मुख्यमंत्री सोशल मीडिया पोर्टल बहुमत अऊ खबरवाला डाट काम पोर्टल के शुभारंभ रायपुर, 9 मई 2018। मुख्यमंत्री डॉ. रमन सिंह ह कहिन कि महाराणा प्रताप के जीवन के सबले बड़े सीख ओखर संगठन कौशल हे। आज के समय म हम संगठित होके ही समाज के चुनौति मन ले […]


text:
राजस्व मंत्री श्री प्रेम प्रकाश पाण्डेय ह करिस ग्राम अउ नगर निवेश के क्षेत्रीय कार्यालय भवन के लोकार्पण
विकास योजना पुनर्विलोकन के संक्षेपिका के करे गीस विमोचन
दुर्ग, 10 जुलाई 2018। राजस्व मंत्री श्री प्रेम प्रकाश पाण्डेय ह आज ग्राम अउ नगर निवेश के क्षेत्रीय कार्यालय भवन के लोकार्पण करिस। ए दौरान उमन दुर्ग-भिलाई विकास योजना (मास्टर प्लान) पुनर्विलोकन 2031 के संक्षेपिका के विमोचन घलोक करिन। मंत्री श्री पाण्डेय ह ए अवसर म कहिन कि येकर अड़बड़ दिन ले अगोरा रहिस। दुर्ग-भिलाई विकास योजना पुनर्विलोकन के प्रारूप म विशेष मास्टर प्लान एडजस्ट करे गए हे। दुर्ग-भिलाई के नागरिक मन के व्यवस्थित अऊ जरूरत के ल ये मां सामिल करे गए हे। मास्टर प्लान म अवइया समय म शहर के होवइया विस्तार के आधार म तैयार करे गए हे। एमां जादा ले जादा नागरिक सुविधा मन के विस्तार करे गए हे। उमन ये घलोक कहिन कि ये मां नगर म निवास करइया मनखे मन के जरूरत ल पूरा करे म मदद मिलही।
पिछले वर्ष प्रकाशित दुर्ग-भिलाई विकास योजना ड्राफ्ट आप यहां देख सकते हैं। (फाईल बड़ी है लोड़ होने में समय लग सकता है)


text:
काकर लइका होइस – छत्तीसगढ़ी लघु कथा
सुखिया ह नवा-नवा बहू बनके आय रहिस। गांव के मन नवा बहूरिया ल देखे बर आवय त काहय,मनटोरा तय हर अपन सास-ससुर के एके झन बहू अउ तोर घलो एके झन टुरा,एक के एक्कइस होवय बहिनी, एक दरजन होवन देबे, झट कुन अपरेसन झन करवाबे। मनटोरा ह कहिस,नइ करवांवव बहिनी, महूं लउहा अपरेसन नइ करवाय हंव, मोर टुरा हर सतवासा हरे, छय झन टुरी के बाद होइस हे।
सुखिया ल सास-ससुर अउ ओकर मनखे हर अड़बड़ मया करय। दु बछर बीतिस तहां ले मया ह कमतियागे, आधा शीशी नइ होवत हे कीके मुँह ल फुलोय बर धरलिस।कोन डॉकटर, कोन बइगा, चारों मुड़ा घुमावय अउ अइसने करत-करत सात बछर ह बीतगे, फेर सुखिया के कोरा ह सुक्खा के सुक्खा।
मनटोरा ह एक झन घर कांके पानी पिये बर गिस त बुधिया ह पूछिस, कस मनटोरा तय हर कब कांके पानी पियाबे दई।मनटोरा कहिस,मोर कहां भाग बहिनी,कांके पानी पियाय के, हमर घर ठगड़ी के अब काय लइका होही।तहां सबो झन कहे बर धरलिस,अइ सिरतोन ताय मनटोरा,अब काय होही बंदवा के।ठगड़ी-बंदवा सुनत-सुनत सुखिया के कान पाक गे रहिस, कुरियां मं चिहर- चिहरके रोवय फेर ओकर आंखी के आंसू पोछइया कोनो नइ रहिस।मनखे घलो करू-करू गोठियावय।
सुखिया ह देवी-देवता करन अपन दुख ल गोहरावय अउ जगा-जगा बदना तको बदय। सूजी-पानी ह लगिस अउ नव बछर बाद मं सुखिया ह अड़बड़ पीरा मं टुरा ल होइस। फटाका फूटिस तहां ले गांव मं गोहार परगे, सुकलू के टुरा होइस हे। सबो झन के जबान ले इही निकलय सुकलू के टुरा होइस, कोनो नइ काहय कि सुखिया के टुरा होइस कीके।
मोर मन ह गुनय लइका नइ होवत रहिस त सुखिया के नाव होवय अउ लइका होइस त सुकलू के नाव होइस।
कु.सदानंदनी वर्मा
रिंगनी {सिमगा}
[responsivevoice_button voice=”Hindi Female” buttontext=”ये रचना ला सुनव”]


text:
कलजुग केवल नाम अधारा : व्यंग्य
परन दिन के बात हरे जीराखन कका ह बडे बिहाने ले उठ के मोर कना आइस अउ पूछिस-कस रे बाबू! अब अधार बिना हमर जिनगी निराधार होगे का?
में ह पूछेंव-का होगे कका? काबर राम-राम के बेरा ले बिगडाहा पंखा बरोबर बाजत हस गा? फेर कनो परसानी आगे का?
मोर गोठ ल सुनके वोहा बताइस-हलाकानी ह तो हमर हांथ के रेख म लिखाय हे बेटा! हमन किसनहा हरन न।फेर अभी हम सरकार के आनी-बानी नियम के मारे थर्रा गेहन जी। काली के बात हरे बेटा!, तोर काकी के तबियत थोरकिन बिगड गे बेटा! ओला असपताल म देखाय बर लेगेंव त उंहा डाक्टर ह आनी-बानी के जांच कराय बर किहिस।में ह पांच सौ रूपिया नगदी अउ पासबुक ल घलो धरके गे रेहेंव। डाक्टर के लिखे रकम-रकम के जांच म जम्मो पैसा ह उरक गे। डाक्टर ल दे बर घलो एको पैसा नी बांचिस।में ह तुरते तोर काकी ल अस्पताल म भरती कराके बेंक में लाइन लगायेंव। एक घंटा बाद मोर नंबर आइस त बेंक के साहब ह मोला पैसा नी मिल सके कहिदिस।
में अकबकागेंव। बेरा कुबेरा काम आही किके हमर परधानमंतरी के बात ल मान के हम उंहा खाता खोलवा के पैसा ल जमा कर दे रेहेन गा!साहब के गोठ ल सुनके हमर नारी जुडागे। हम ओला तुरते पूछेन-का मोर खाता के पैसा ह सिरागे हे साहब?
ओहा बताइस-तोर खाता में पैसा हाबे। फेर तोर खाता ह ऊप्पर से अभी बंद होगे हे। केवायसी जमा कर देबे ताहने फेर तोर खाता ह खुल जाही।
में ह फेर पूछेंव-का जती केहेव साहब! कते दूकान म मिलही! बने फोर के बतावव भई! हमर असन अढहा ह नी समझ सकन।
वो साहब घलो देवता बरोबर रिहिस बिचारा ह। नीते हम कतको साहब देखे हन जे हा एक ले दू पूछबे तेमा चबराहा कुकुर बरोबर हबकथे। ओहा बताइस-इंहा ले एक ठ फारम ले जा।ओमा तोर नाम-गाम के जानकारी भरके तोर फोटू चपका देबे अउ अधार कारड के फोटूकापी संग जमा कर देबे। अउ तुरते मोला एक ठ फारम अपन चपरासी कना मंगवा के दे दिस।
में ह साहब ल फेर पूछेंव-पाछू घनी तो घलो अधार कारड ल जमा करे रेहेंव साहब!
ओहा फेर बताइस-पाछू घनी तोर खाता में अधार नंबर ल लिंक करे बर अधार मांगे रेहेन बबा।
जादा पूछे ले कहुं बगिया जही बिया ह! त काम बिगड जाही किके में ह साहब ल जोहार करके निकलेंव अउ सिद्धा जगमोहन सेठ के दुकान म जाके ओकर कना ले पैसा मांगके डाक्टर ल पैसा देयेंव। तब घर आयेंव। अब तिंही बता बेटा! तोरे पैसा ह जब तोला नी मिलही त रिस नी लागही जी।
में ह ओला केहेंव-अब हलाकानी तो हाबे कका। फेर का करबे सरकार के नियम ल तो मानेच ल परही।
हमर चर्चा ह चलते रिहिस तइसने बेरा म मानकू भैया ह घलो उही मेरन आगे। जय-जोहार करे के बाद वोहा पूछिस-का बात के जबर चर्चा माते हे गा? बडे बिहनिया ले!
में ह जीराखन कका के जम्मो हलाकानी ल ओला बतायेंव त ओहा कथे-सिरतोन म बड मुडपीडवा बुता होगे हे जी ये अधार कारड के चक्कर ह। मोर छोटे टुरा ह कालीचे काहत रिहिसे गुरजी मन ओकर अधार कारड के फोटूकापी मंगाये हे नीते ओला मंझनिया बेरा के इसकूल वाला जेवन नी मिले। अब बता भला! नान्हे लइका मन के जेवन बर घलो अधार जरूरी होगे हे।
हमर तीनों के चर्चा चलते रिहिसे तभे दंतवन घसरत मांहगू महराज उही कोती ले नाहकिस।हमन ल देखिस ताहने वहू पूछिस-काबर सकलाय हव जी? कोनो कथा-पूजा करवाय बर बिचारत हव का? धुन काकरो गिरहा टोरना हे। मोला नहाके आवन दे।सबो कारज ल निपटा दूहूं।अब महराज आगू म आइस त ओकर पैलगी करके ओला हमर हलाकानी ल बतायेन।
ओहा अपन मुखारी ल थोरिक बिसराम देके हमन ल बताइस-एमा का नवा बात हे बेटा? हमर गियानी अउ अगमजानी संत-महात्मा मन तो पहिलीच ले एकर भविसवानी कर दे रिहिस जी।
मोला बड अचरित लागिस महराज के गोठ ह त ओला पूछेंव-का भविसवानी करे हे महराज? थोरिक फोर के बतावव भई!
जीराखन कका अउ मानकू भैया ह घलो मोर हुंकारू भरत बइला बरोबर अपन मुडी ल हला दिस। त महाराज ह मोला कथे-देख बाबू! तुमन आज के नवा लइका हरो जी। मिसकाल अउ मुबाइल के गोठ के सिवा तुमन ल दूसर बुता नी उसरे।कभू पोथी-पुरान कोती घलो धियान दे करव बेटा!रात-दिन मुबाइल म आंखी ल झन गडाय रेहे करव।
महराज के गोठ ल सुनके कका अउ भैया ह मुचमुचाए ल धरलिस। ताहने महराज फेर ओरयाइस-रामचरितमानस म तुलसीदास बबा ह कतेक पहिली लिख के बता देहे-
कलजुग केवल नाम अधारा।
सुमिर सुमिर नर उतरही पारा।।
माने कलजुग में सिरिफ अधार के भरोसा म काम होही।जानेव जी!!
हमन पंडित जी के पांव म माथ नवा के ओला ओकर ले बिदा करेन ताहने बिसाहू कका तको संघरगे।वहू ह अपन दुख बतावत रोवत राहय-खेत-खार के परचा म अधार लिंक कराव,रासन कारड ल अधार लिंक कराव,बेंक खाता ल अधार लिंक कराव, बीमा उमा होही त वहू ल अधार लिंक कराव, अउ ते अउ एक बिता के मुबाइल म घलो गोठियाना हे त वहू ल अधार कारड म लिंक कराना हे! को जनी का का ल अधार लिंक कराबोन ते ददा! हख खागेन जी!!
ए अधार के चक्कर म एक झन गरीबिन के लइका ह तको समे म रासन नी मिले के सेती परान तियाग दिस किके घलो पेपर म पढे हंव जी।मोला समझ नी आवत हे कि सरकार ह हमर सुभित्ता बर अधार बनाय हे धुन हलाकान करे बर ते?
आनी-बानी के स्कीम बनावत हे सरकार ह बेइमान मन ल धरे बर! फेर ओमन ह बोचक जावत हे अउ ईमानदार ह पेरावत हे।
हमन ओकर हां म हां मिलावत अपन चर्चा म मगन रेहेन तइसने बेरा म समारू भैया ह भन्नावत आके पूछथे-कोनो ह गोदनावाली ल देखे हव कि जी?
हमन नहीं किके बतायेन अउ ओला पूछेंव-काबर भैया? अपन बांहा म शेर छपवा के सिंघम बनबे का जी?
ओहा मोला रिस म देखत किथे-तोला ठट्ठा उसरे हे जी। हम हलाकान हन जगा जगा अधार कारड के फोटूकापी देवई म। अपन माथा में अधार नंबर ल गोदवाहुं काहत हों। बनही ना!!
ओकर रिस ल देखके जम्मो झन ओ कना ले कलेचुप खसक देन।
रीझे यादव
टेंगनाबासा (छुरा)
[responsivevoice_button voice=”Hindi Female” buttontext=”ये रचना ला सुनव”]


text:
धमतरी। जनपद पंचायत विवाद ह दिन ब दिन बीजेपी के सिरदरद बढ़त जात हे। ये वजह हे के बीजेपी के बड़ नेता खुद ल धीरे-धीरे ये विवाद ले दूर करत हे। जनपद अध्यक्छ साहू के खेलाफ भाजपाइ मन ही अविस्वास प्रस्ताव लाय हे। येखर बाद खुद रंजना ह इस्तीफा के पेसकस कर दीस। उहें कुछु बड़ भाजपाइ मन उपर साजिस के इल्जाम घलो लगइस, जेखर ले जिला म बीजेपी के अच्छा खासा छीछालेदर हो चुके हे। ये वजह हे के अब पार्टी के बड़ नेता ये विवाद ले अपन पिंड छुड़ाय म लगे हे।
जिले के प्रभारी मंत्री रमशीला साहू ह जनपद विवाद के बारे म कोनो जानकारी नइ होय के हवाला देके कुछु प्रतिक्रिया देय ले इनकार कर दिस। बहरहाल, रमशीला साहू के ये पूरा मामला म कहिना हे के जइसे लोगन ल दिखत हे, वइसे कुछु नइए। उमन कहिन के मनगढ़ंत बात गढ़कर पेस करे जात हे। रमशीला साहू के मानन त जब तक उमन ये अविश्वास प्रस्ताव के बारे म पूरी जानकारी नइ मिल जाय तब तक वोह ये मुद्दा म कुछु नइ बोलय।
गउरतलब ह् कि बीते दिन मन म धमतरी जनपद अध्यक्ष के खेलाफ बीजेपी ह अविश्वास प्रस्ताव लाइस हे। येमा कांग्रेस के सदस्य मन ह घलो अपन सहमति जताइस हे।
अब बीजेपी के बड़ नेता ये विवाद ले अपन पिंड छुड़ाय म लगे हे …
धमतरी। जनपद पंचायत विवाद ह दिन ब दिन बीजेपी के सिरदरद बढ़त जात हे। ये वजह हे के बीजेपी के बड़ नेता खुद ल धीरे-धीरे ये विवाद ले दूर करत हे। जनपद अध्यक्छ साहू के खेलाफ भाजपाइ मन ही अविस्वास प्रस्ताव लाय हे। येखर बाद खुद रंजना ह इस्तीफा के पेसकस कर दीस। उहें कुछु बड़ भाजपाइ मन उपर साजिस के इल्जाम घलो लगइस, जेखर ले जिला म बीजेपी के अच्छा खासा छीछालेदर हो चुके हे। ये वजह हे के अब पार्टी के बड़ नेता ये विवाद ले अपन पिंड छुड़ाय म लगे हे।


text:
मुन्नी के सलाह हलकू ल जमगे। हलकू मुन्नी के बात ल स्वीकारत किहीस - तयं सिरतोन कहत हस। शहर मं कइसनो करके दू बेरा के रोटी मिल जाही। इहां पूस रात मं जाड़ सहत परान निकल जही।''
दूसर दिन ओमन शहर जाए बर निकलगे। ओमन सही बेरा मं रेल्वे स्टेशन पहंच गीन। जबरा घलक उंकर संग आए रिहीस। रेलगाड़ी छूटे के बाद ओहर लहुटगे रिहीस, उदास .... निरास ...।
हलकू शहर के चकाचौंध ल देख के अकबकागे। ओहर अभी तक टूटहा - फूटहा खपरैल के मकान ल देखे रिहीस। गाड़ी के फिसलत चक्का ल देख के ओहर सोचिस - हम मन बने करेन, जउन जबरा ल संग म नइ लायन। ओहर गाड़ी के फिसलत चक्का मं आ के रउंदा जतिस त पाप हमला भोगे ल परतीस....।''
हलकू अउ मुन्नी ल काम मिले म देरी नइ लगिस। ओमन भवन बनाए के काम पागे । उंकर कमई दिन दूनी रात चउगुनी बाढ़ते गीस । जीवन में सुख आते गीस । हलकू के मान मर्यादा बाढ़ते गीस। पहली हलकू दूूसर ठेकेदार मन के काम करय । अब ओहर खुद ठेकेदार बनगे। हलकू के आमदानी बढ़गे। अब मुन्नी घर म महारानी कस रहय लगिस । पइसा के कमइ म उकंर रहन - सहन घलोक बदलगे। अब हलकू फूलपेंट सफारी पहनन लगिस अउ मुन्नी ऊंचहा लूगरा।
हलकू मेर टी.वी.,कूलर,सोफा,फ्रीज,मोटर साइकिल गैस सिलेन्डर,अउ आधुनिक सबे सुख के साधन होगे। अब ओमन ल झोपड़पट्टी म रहवई खाय लगिस। ओमन कालोनी म किराया लेके रहय लगिन। उहू मं अइसन कालोनी मं जिंहा रइस मन रहय । उहां के माइ लोगन मन संग मुन्नी के जान पहचान बाढ़गे ।
एक दिन मुन्नी हर परोसी हरजीत कौर के घर मं बंटी नाव के विदेशी नस्ल के कुकुर देखिस । ओला अपन जबरा के सुरता आगे । पर ओहर उंहा जबरा के बारे मं नइ गोठियाइस । जबरा के बारे मं गोठियाये मं ओकर प्रतिष्ठा मं आंच आतिस। संझा बेरा जइसे हलकू लहूटिस । मुन्नी हर ओकर आगू म बंटी के ऐसे गुनगान करिस कि दूसर दिन हलकू हर एक ठन कुकुर धर लइस, वहू मं विदेसी नस्ल के । ओमन ओकर नाम टीपू रख दीन।
टीपू निकलिस बड़ नखरेबाज। दिन भर ओहर घर मं धूम मचावै। मुन्नी ल खूब मजा आवै । ओहर ओकर संग खेले लग जावै।. टीपू जे डहर दउड़य ,मुन्नी ओकर पाछू भागय, अउ ओला उंचा के अनगिनत चुमा दे दे डारे। हलकू घलोक काम ले लहूटते सांठ टीपू के पाछू भीड़ जावै।. ओला खंध मं बैठावै ,छाती मं लगावै। दुलारे - पुचकारे ।
सुख -सुविधा बढ़े के साथ मुन्नी के भीतर आलस समाय लगिस । ओहर एक झन काम वाली रख लीस। अब काम वाली जेवन बनाना छोंड़ सब काम करे लगीस। मुन्नी मेर समय च समय रहय लगिस । समय काटे खातिर ओहर एक ठन क्लब के सदस्यता ले लीस।
जेन दिन मुन्नी सदस्यता लीस, ओ दिन ओहर बिक्कट खुस रिहीस । ओला रात मं ढ़ंग से नींद घलोक नइ अइस। रात भर ओहर क्लब के बारे मं सोचत रिहीस। मुन्नी रोज क्लब के बारे मं परोसी ले सुनै। .सुन - सुन के ओकर मन घलोक क्लब जाए के होवय । आखिरकार ओहर अपन इच्छा ल पूरा करै खातिर सदस्यता ले लीस।
पहिली दिन मुन्नी सहमे - सहमे रिहीस । ओहर उंहा के एक - एक गतिविधी ल जांचे परखे लगीस । मुन्नी चकाचौंध देख के झिझकत रिहीस । मुन्नी गांव के महिला रिहीस। अइसन वातावरण ओहर कभू नइ देखे रिहीस । धीरे - धीरे ओकर झिझक मिटावत गीस । एक अवसर अइसन अइस कि ओहर सब संकोच ल बिसरगे।
समय अपन धूरी म चलत रिहीस।
एक रात हलकू , मुन्नी के आगू मं गांव जाए के बात किहीस। मुन्नी तुरते मानगे। मुन्नी के आंखी म ओ महिला मन झूलगे , जेन मुन्नी के खपत शरीर ल देख ओकर बर दया मरय। उंकर गरीबी मं तरस खावै अउ सांत्वना दे।
एक दिन हलकू अउ मुन्नी शहर छोड़ गांव आ गे।
जेन दिन ओमर अपन गाँव अइन, उंकर संग ढेर सारा समान रिहीस। रुपिया - पइसा रिहीस। गाँव वाले मन ट्रक ले उतरत समान ल देख के अकबका गे रिहीन। जेने समान ट्रक ले उतरय, गाँव वाले मन के आँखी ओला देखे बर उही मं गढ़ जाएं। हलकू सीना ताने समान ल उतरवाए अउ गाँव वाले मन डहर ल देखय। अभी समान उतरते रिहीस के जबरा कोनो डहर ले लहसत - दउड़त अइस। जबरा हलकू ल सुंघयाय लगीस। हलकू के फूलपेंट मं थोरिक दाग लग गे। ओहर गुस्सा के जबरा ल दुत्कार दीस। जबरा एक बार हलकू ल टकटक ले देखिस अउ लहसत मुन्नी कोती दउड़गे। जबरा देखिस - मुन्नी अपन छाती मं एक ठन कुकुर ल चिपकाए हवय। जबरा मुन्नी ल सुंघे लगीस। ओला मुन्नी के घलक दुत्कार मिलिस। जबरा दुरिहा छटक के खड़ा हो गे।
मुन्नी के आजू - बाजू मं गाँव के महिला मन ठाड़े रिहीन। ये महिला मन मुन्नी पर तरस खाय, मुन्नी ल अब ओ महिला मन बर तरस आए लगीस।
कुछ दिन बाद हलकू के घर मं बिजली लग गे। हलकू रंगीन टी.वी. लाए रिहीस। ओहर चालू होगे। गाँव वाले मन रंगीन टी.वी. देखे बर ओकर घर आए लगीन। अब हलकू के घर अइसन लोगन मन भी आए लगीन जउन हलकू से संबंध रखे बर कतराए।
हलकू अउ मुन्नी के व्यवहार जबरा ल चुभगे। ओ समझ नइ पइस के जेन हलकू ओकर बिना एक घड़ी नइ रहाय, ओहर कइसे बदलगे। जबरा खाना पीना तियाग दीस। ओहर दिन भर बइठे हलकू के घर डहर ल देखय। कभू - कभू मुन्नी ओला फेंक के रोटी दे दे। उहू ल जबरा नइ खावै। जबरा के सरीर जर्जर होते गीस। अउ एक दिन हलकू ल खबर मिलिस के जबरा मरगे...।
खबर सुनते सांठ हलकू अपन खेत डाहर दउड़िस। जबरा अपन परान ल उही जघा मं तियागे रिहीस जउन मेर जबरा अउ हलकू पूस के रात ल काटै। आगी ले पार कुदै । बीते दिन के सुरता मं हलकू के आंसू निकलगे। तीन - चार दिन तक हलकू ल जबरा के सुरता सताइस अउ ओकर बाद भुलागे ....।
हलकू के किराना दूकान चल पड़िस। सहना के दुकानदारी मार खाय लगिस। सहना करजा मं बुड़त गीस एक अवसर अइसनों अइस कि सहना ल हलकू तीर उधारी मांगे ल जाए ल पड़गे । सहना ल देखके हलकू ल ओ दिन के सुरता आ गे,जब हलकू छोटे किसान रिहीस अउ सहना ले उधारी ले रिहीस । करजा नइ पटाय के कारण दस ठन बात सुना दे रिहीस। हलकू के मन म एक बार अइस - सहना ल दुत्कार के भगा देवव । पर ओहर अइसे नइ कर पइस। ओहर सहना ल उधारी दे दीस ::::::।


text:
रायपुर। छत्तीसगढ़ के राजनीति म भूचाल लवइया मंत्री के कथित सेक्स सीडी मामला फेर ले उहीं संदेह के लकीर म खड़ा हो गिस हे, जिहां सले येखर सुरुआत होइस हे। सीडी कांड मामला म सीबीआई के जांच म मुख्य आरोपी कैलाश मुरारका ह मीडिया ले चरचा करत एक संदेहास्पद बयान दिस हे। ये बयान ह न सिरिफ राजनीतिक गलियारा मन बल्कि मामला म दिलचस्पी रखइया मन म घलो सवाल पइदा कर दिस हे अउ सोचे म मजबूर कर दिस हे के आखिर इस चरचित अस्लील सीडी कांड म मुख्य आरोपी के ‘राम’ कउन हे?
बुधवार के रायपुर जिला कोरट म जमानत मिले के बाद मुख्य आरोपी कैलाश मुरारका मीडियाल ले मुखातिब होइस। कैलाश मुरारका के कहिना हे मामला म प्रदेस कांग्रेस कमेटी के अध्यक्छ भूपेश बघेल पाक-साफ हे। सबो बात कोरट के आघू रखहूं। सीबीआई के आघू सबो सच्चाई रखे हव। मोला मामला म फंसाय जात हे। जमो सच आघू आही। ये बेयान के अलावा कैलाश मुरारका के एक अउ बेयान ह चरचा मन के दउर ल गरम कर दिस हे।
कैलाश मुरारका ह कहिन के ”मैं समाज के मुखिया ल राम समझथव। उंखर परिवार ल पूजत रहे हव, लेकिन मोला नइ मालूम के वो रावन निकलही। मामला म वो ह गवाह बन गेहे।”
कैलाश मुरारका के इही बेयान ह मामला म एक संदेहास्पद मोड़ ला दिस हे। अस्लील सीडी मामला म सीबीआई ह करीब 100 लोगन ल गवाह बनाय हे। येमा उद्योगपति, पत्रकार, नेता समेत अन्य लोगन सामिल ह। अइसे म सवाल उठत हे के कैलाश मुरारका कउन गवाह के ओर इसारा करत हे। बता दन के पाछु बछर 27 अक्टूबर के बिहनिया एक कथित सेक्स सीडी के मामला म देस के वरिष्ठ पत्रकार विनोद वर्मा ल छत्तीसगढ़ पुलिस ह गाजियाबाद ले गेरफ्तार करिस हे। ये मामला म भाजपा के एक पदाधिकारी प्रकाश बजाज ह रायपुर के पंडरी पुलिस थाना म रपट दरज कराय रहिस हे, जेमा उमन बताय रहिस हे के ओला एक फउन आय हे, जेमा उंखर ‘आका’ के सेक्स सीडी बनाय के बात कहे गेहे।
प्रकाश बजाज के एफआईआर म विनोद वर्मा के नाम को जिकर नइ रहिस हे, अउ न ही सिकायतकरता ह अइसे कोनो व्यक्ति नाम लिखवाय रहिस हे। जेला वो ह आका मानथे। हालांकि सिकायत म एक दुकान के जिकर रहिस हे, जिहां कथित तउर म सीडी के नकल बनाय जात रहिस हे। ये एफआईआर पत्रकार विनोद वर्मा के गेरफ्तारी के करीब 11 घंटे पहिली 26 अक्टूबर को दोपहर साढ़े तीन बजे के आसपास दरज कराय गिस हे। यानी के ये केस के सुरुआत जे बेरा म होइस, उहूं दउरान ये स्पस्ट नइ होय रहिस हे के आखिरकार सिकायत करता प्रकाश बजाज के ‘आका’ कउन हे? अब करीब एक साल बाद मुख्य आरोपी कैलाश मुरारका ह बेयान देके नवा सवाल खड़ा कर दिस हे के प्रदेस के राजनीति म भूचाल लावइया कथित अस्लील सीडी मामला म ‘राम’ कउन हे?
आखिर ये चरचित अश्लील सीडी कांड म मुख्य आरोपी के ‘राम’ कउन हो?
रायपुर। छत्तीसगढ़ के राजनीति म भूचाल लवइया मंत्री के कथित सेक्स सीडी मामला फेर ले उहीं संदेह के लकीर म खड़ा हो गिस हे, जिहां सले येखर सुरुआत होइस हे। सीडी कांड मामला म सीबीआई के जांच म मुख्य आरोपी कैलाश मुरारका ह मीडिया ले चरचा करत एक संदेहास्पद बयान दिस हे। ये बयान ह न सिरिफ राजनीतिक गलियारा मन बल्कि मामला म दिलचस्पी रखइया मन म घलो सवाल पइदा कर दिस हे अउ सोचे म मजबूर कर दिस हे के आखिर इस चरचित अस्लील सीडी कांड म मुख्य आरोपी के ‘राम’ कउन हे?


text:
प्रधानमंत्री नरेंद्र मोदी आज दिल्ली के तालकटोरा स्टेडियम म ‘इंडिया पोस्ट पेमेंट्स बैंक’ (आईपीपीबी) के शुभारंभ करहीं। आईपीपीबी के देश भर म 650 शाखा अऊ 3250 एक्सेस प्वाइंट होही, जिहां समानांतर रूप ले शुभारंभ कार्यक्रम आयोजित करे जाही। देश भर म सबो 1.55 लाख डाकघर 31 दिसंबर, 2018 तक आईपीपीबी प्रणाली ले जुड़ जाही।
आईपीपीबी ल आम आदमी बर एक सुगम, किफायती अऊ भरोसेमंद बैंक के रूप म स्थापित करे के कोसिस करे जात हे, ताकि केन्द्र सरकार के वित्तीय समावेश उद्देश्य मन ल तेजी ले पूरा करे म मदद मिल सकय। देश के हर कोना म फइले डाक विभाग के 3,00,000 ले जादा डाकिया अऊ ग्रामीण डाक सेवक मन के विशाल नेटवर्क ले एला बिक्कट लाभ मिलही। ए खातिर आईपीपीबी भारत म मनखे मन तक बैंक मन के पहुंच बढ़ाय म उल्लेखनीय भूमिका निभाही।
हम आप ल बता देवन के इंडिया पोस्ट पेमेंट्स बैंक भारतीय डाक विभाग के तरफ ले शुरू करे गए हे। ये मां आप मन सेविंग्स अकाउंट के संग करंट अकाउंट घलोक खुलवा सकत हव। इंडिया पोस्ट पेमेंट्स बैंक न सिरिफ आप मन ल बचत खाता म जादा ब्याज देही, भलुक ये आप मन ल डोरस्टेप बैंकिंग के सुविधा घलोक देही। एकर मतलब ये हे कि अब आप मन अपन घर म बइठ के ही बैंक खाता खुलवा सकहू।
आज पेमेंट्स बैंक के उद्घाटन करहीं पीएम मोदी
प्रधानमंत्री नरेंद्र मोदी आज दिल्ली के तालकटोरा स्टेडियम म ‘इंडिया पोस्ट पेमेंट्स बैंक’ (आईपीपीबी) के शुभारंभ करहीं। आईपीपीबी के देश भर म 650 शाखा अऊ 3250 एक्सेस प्वाइंट होही, जिहां समानांतर रूप ले शुभारंभ कार्यक्रम आयोजित करे जाही। देश भर म सबो 1.55 लाख डाकघर 31 दिसंबर, 2018 तक आईपीपीबी प्रणाली ले जुड़ जाही।